Selangor sasar 2,500 sertai Festival Turath Islami
Oleh ISKANDAR SHAH MOHAMED

1 Mei 2023, 5:00 pm
SHAH ALAM – Kerajaan Selangor menyasarkan kehadiran seramai 2,500 pengunjung bagi Festival Turath Islami Selangor bermula 20 Mei depan.
Menteri Besar, Datuk Seri Amirudin Shari berkata, program selama enam hari itu memfokuskan perbincangan dan penghayatan mengenai kitab Ihya’ Ulumudin yang juga karya Al-Ghazali.
Katanya, ia turut menandakan permulaan terjemahan 10 jilid kitab itu buat kali pertama dalam Bahasa Melayu.
“Festival itu merangkumi tujuh komponen termasuk Daurah Afkar dan seminar penghayatan Ihya’ Ulumuddin, interaksi bersama pemegang taruh seperti pimpinan pendidikan, ahli akademik serta graduan universiti.
“Ia bakal disempurnakan dengan program Muzakarah Ulama Umara,” katanya dalam kenyataan hari ini.
Menurut beliau, festival itu bakal menampilkan tokoh ulama antarabangsa tersohor yang juga bekas Mufti Agung Republik Rakyat Mesir, Syeikh Dr. Ali Jum’ah.

Tambah Amirudin, program itu turut menghimpunkan tokoh berpengaruh di rantau ini seperti Prof. Dr. Aqil Siroj, Dr. Nadirsyah Hosen, Baba Ismail Sepanjang dan Baba Haji Ghazali Ahmad. – KOSMO! ONLINE


Ada pengumuman baik buat pengamal media – Fahmi
Oleh KOSMO!

1 Mei 2023, 5:25 pm
PETALING JAYA – Menteri Komunikasi dan Digital, Fahmi Fadzil memberitahu akan ada berita baik untuk pengamal media dalam tempoh terdekat.
Beliau dalam satu hantaran di Facebook memaklumkan, pengumuman baik buat para pengamal media itu menjelang Hari Wartawan Nasional (Hawana).
“Kementerian Komunikasi Dan Digital bersama pengamal media sedang meneliti draf Rang Undang-Undang (RUU) Majlis Media sebelum dibawa ke Jemaah Menteri.
“Insya-Allah akan ada beberapa pengumuman baik buat para pengamal media menjelang Hawana ,” katanya.
Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di Malaysia.
Terdahulu, Fahmi berkata, kedudukan Malaysia ditangga ke-113 Indeks Kebebasan Akhbar 2022 merupakan pencapaian yang baik dan membanggakan.

Menurut beliau, pencapaian itu menjadi pemangkin untuk semua pihak terus memartabatkan kebebasan media di Malaysia. – KOSMO! ONLINE


Dua ditahan tidak sempat jual ketum
Oleh AZAHAR HASHIM

1 Mei 2023, 4:18 pm
KULIM – Dua lelaki tidak sempat menjual air ketum yang sudah diproses selepas di serbu polis dalam satu operasi Ops Tapis Khas di Kampung Balik Bukit, Lunas, semalam.
Dalam serbuan kira-kira pukul 6.30 petang itu dua lelaki berusia 39 dan 27 tahun berjaya ditahan bersama daun ketum yang belum diproses, air ketum yang sudah dibungkus serta beberapa peralatan memasak dirampas dengani nilai keseluruhan RM3,350.
Ketua Polis Daerah Kulim,Superintendan Mohd Redzuan Salleh,berkata operasi tersebut dijalankan di kawasan ladang kelapa sawit kampung berkenaan selepas menerima maklumat awam.
Katanya sepasukan anggota polis kemudian menyerbu sebuah pondok yang tidak bernombor di ladang tersebut yang dipercayai menjadi tempat memproses air ketum.
“Ketika serbuan dilakukan polis berjaya menahan dua suspek di dalam pondok terbabit yang disyaki sedang memproses air ketum. Hasil pemeriksaan di dalam pondok terbabit kita menemui sejumlah 330 bungkusan air ketum yang sudah siap dimasak yang dianggarkan bernilai RM1,650,”katanya di sini hari ini.
Menurut Mohd Redzuan polis turut menemui 38 guni yang mengandungi daum ketum belum diproses dengan anggar berat 190 kilogram yang dianggarkan bernilai RM1,900.

Ujarnya, beberapa peralatan memasak seperti periuk, tong gas, dapur serta peralatan bungkusan air ketum turut dirampas dan siasatan lanjut mendapati salah seorang dari mereka mempunyai rekod jenayah lampau berkaitan dadah.
Tambahnya dua suspek terbabit direman empat hari bermula hari ini dan kes disiasat mengikut Seksyen 30 (3) Akta Racun 1952.-KOSMO! ONLINE


Wajah Sabri Yunus pada gambar Mohamad Salah
Oleh KOSMO!

1 Mei 2023, 4:39 pm
PETALING JAYA – Pengarah, pelakon serta pelawak vateran, Sabri Yunus memaparkan wajahnya di atas gambar pemain bola sepak Liverpool, Mohamad Salah dengan teknik suntingan melalui telefon bimbit.
Sabri yang terkenal menerusi telefilem, Pak Ya Cong Codei itu kini menjadikan teknik suntingan tersebut sebagai hobinya dan sering sahaja memuat naik hasil suntingan tersebut di laman sosial Facebook miliknya.
Bukan hanya Mohamad Salah, malah Sabri telah menghasilkan pelbagai teknik suntingan termasuk beberapa pemimpin dunia, selebriti serta atlet ternama dunia.
Antara tokoh dan selebriti yang pernah dijadikan sebagai bahan suntingannya adalah, Barack Obama, Deago Maradona, Datuk Seri Anwar Ibrahim, Tan Sri P. Ramlee, Eric Cantona, Zizan Razak serta ramai lagi.
Hobi tersebut dikatakan telah lama dilakukan oleh pelakon itu sejak 2017, namun kali ini Sabri lebih kerap memuat naik hasil karyanya.
Rata-rata pengguna media sosial juga tertarik dengan hasil suntingan yang dilakukan dan tidak kurang juga ada yang meminta Sabri untuk menghasilkan teknik suntingan tersebut pada tokoh-tokoh dunia yang lain.

“Gambar yang abang Sabri edit ni semua nampak macam betul, buat la lagi abang Sabri letak dekat tokoh-tokoh dunia yang lain,” jelas Firdaus Fir.
“Paling nampak ‘real’ gambar Mo Salah dengan Diego Maradona, kadang kalau kita perhati Sabri Yunus akan guna tokoh ni ketika ada isu berkaitan tokoh tersebut,” kata Farah Nadia. – KOSMO! ONLINE


Mak ‘pilih bulu’, anak lelaki pemalas tetap jadi kesayangan
Oleh KOSMO!

1 Mei 2023, 4:15 pm
PETALING JAYA – Seorang gadis berkongsi luahan hatinya apabila sering dimarahi ibu selain diminta membuat pelbagai kerja rumah tanpa melibatkan adik-beradik yang lain.
Dia yang enggan namanya didedahkan memaklumkan, sikap ibunya dilihat tidak adil apabila sering melebihkan anak lelaki berbanding dirinya.
“Macam mana nak hadap ibu yang ‘narsisis’. Apa saya buat semua tak kena. Asyik saya sahaja salah. Kalau dia (ibu) buat salah dengan saya sekalipun tak pernah mengaku.
“Dalam hidup saya tak pernah dia cakap ‘maaf’ ataupun ‘terima kasih’ dengan saya. Setiap kali saya buat salah, segala caci maki semua keluar daripada mulut dia.
“Tapi yang pelik ya, dia tak pernah macam itu dengan anak lelaki dia. Anak lelaki dia semua bagus katanya, walhal saya seorang yang buat kerja dalam rumah,” luahnya menerusi satu kiriman mesej yang dikongsi semula oleh pengguna Twitter.
Lebih menyedihkan, setiap kali pulang ke kampung, ibunya pasti akan bercerita buruk tentang dirinya kepada saudara-mara yang lain sehingga membuatnya malu.

“Bila balik rumah mak dia (kampung), habis dia canang semua buruk saya dekat saudara-mara. Kata saya pemalas sedangkan di rumah saya dikerah kerja macam kuli,” luahnya.
Katanya lagi, setiap kali keputusan peperiksaan keluar, ibunya tidak pernah memarahi anak-anak lelaki meskipun mereka meraih markah rendah.
Namun, berbeza dengannya apabila sering dihina apabila gagal mendapatkan keputusan cemerlang.
“Adik-beradik saya belajar tak pandai, kalau gagal pun mak biarkan. Tapi kalau keputusan saya kurang baik habis dicaci, kalau saya cemerlang sekalipun tak pernah dia bangga,” ujarnya.
Tambahnya lagi, situasi tersebut sering menjadi igauan dalam hidupnya sehingga memberi kesan trauma. – KOSMO! ONLINE


Terlanggar lembu di jalan raya, pemilik wajib bayar ganti rugi
Oleh KOSMO!

1 Mei 2023, 4:27 pm
PETALING JAYA – Tuan lembu perlu membayar ganti rugi kepada individu yang terlanggar haiwan peliharaan tersebut jika kemalangan itu berlaku di jalan raya atau di laluan yang dikhaskan kepada kenderaan.
Penceramah selebriti, Ustaz Azhar Idrus berkata, jika tuan lembu itu tidak membayar ganti rugi yang sepatutnya maka jumlah ganti rugi itu akan menjadi hutang walaupun pemilik itu telah meninggal dunia.
“Sekarang ni, jalan raya atau jalan yang ada dikhaskan untuk lembu atau untuk kenderaan? Jika jalan itu dikhaskan untuk kenderaan maka jika terlanggar lembu tuan lembu itu perlu bayar ganti rugi.
“Berbeza pula jika laluan itu adalah dikhaskan untuk lembu maka, jika terlanggar kita pula kena bayar kepada tuan lembu itu,” jelasnya dalam satu klip video ceramahnya baru-baru ini.
Tambah Azhar lagi, sekiranya tuan lembu itu tidak membayar ganti rugi, ia akan dianggap ‘zima’ lekat hutang sampai mati.
“Contohnya tuan lembu itu tiada duit, ganti rugi sepatutnya RM500. Bila tuan lembu tu meninggal dunia tidak boleh agih harta pusaka.

“Melainkan ambil dulu RM500 bayar kepada tuan kenderaan yang melanggar lembu itu dahulu barulah sah faraidnya,” katanya lagi. – KOSMO! ONLINE


MFL akui belum lunas bayaran buat JDT
Oleh MOHD. FITRIE MUHAMAD

1 Mei 2023, 5:30 pm
LIGA Bolasepak Malaysia (MFL) mengakui masih terdapat tunggakan hadiah kemenangan yang sepatutnya diserahkan kepada Johor Darul Ta’zim (JDT) dan menjangkakan bayaran itu akan dapat diselesaikan tahun ini.
Presiden MFL, Datuk Ab. Ghani Hassan berkata, tunggakan itu membabitkan bayaran kemenangan musim 2020 memandangkan ketika itu penganjur Liga Malaysia (Liga M) berdepan kesukaran ekoran pandemik Covid-19.
“Sebenarnya MFL memang ada bayaran tertunggak kepada JDT dan ia berkenaan hadiah wang tunai musim 2020. Saya ketika itu Ketua Pegawai Eksekutif (CEO) telah dapat perkenan Tunku Ismail Sultan Ibrahim untuk lambatkan bayaran sebab ketika itu Tunku Ismail memahami keadaan kewangan MFL.
“Sebenarnya bayaran telah pun dibuat dan tahun ini akan berakhir. Tunggakan ini hanya dengan JDT, pasukan lain tidak ada dan kita akan selesaikan semua tunggakan itu,” katanya pada Majlis Rumah Terbuka Aidilfitri SAM 2023.
Sebelum ini, Presiden Persatuan Bola Sepak Malaysia (FAM), Datuk Hamidin Mohd Amin menjelaskan badan induk itu tidak mempunyai sebarang hutang dengan JDT.
Bagaimanapun Ab. Ghani enggan menjelaskan jumlah sebenar yang sudah pun dibayar kepada JDT kerana ia adalah perkara sulit antara kelab dan MFL.

“Memang ketika itu MFL dalam keadaan sukar kerana penarikan diri penaja dan pengurangan tajaan. Maka, Tunku Ismail memahami dan setuju atas permintaan saya ketika itu.
“(Baki) tidak perlu dijelaskan sebab ini antara kelab dan MFL,” katanya.


Malaysia tempat ke-113 Indeks Kebebasan Media Dunia
Oleh ZULKIFLI MANZOR

1 Mei 2023, 3:30 pm
PETALING JAYA – Indeks Kebebasan Media Dunia 2022 oleh Reporters Without Borders (RSF) menunjukkan Malaysia kini menduduki tempat ke-113.
Perdana Menteri, Datuk Seri Anwar Ibrahim berkata, Malaysia kini menduduki kedudukan yang tertinggi dalam kalangan negara ASEAN.
“Sebelum ini Malaysia pada kedudukan ke-119. Kerajaan Perpaduan amat komited dalam menjamin aspek kebebasan dan media yang terbuka.
“Memastikan proses semak dan imbang terus subur dan berfungsi dengan baik,” katanya dalam satu hantaran di Facebook hari ini. – KOSMO! ONLINE


Cuti tamat, 1.75 juta kenderaan dijangka memasuki ibu negara malam ini
Oleh AZMI NORDIN

1 Mei 2023, 3:59 pm
KUALA LUMPUR – Dijangka 1.75 juta kenderaan berada di atas lebuh raya utama menjelang malam ini berbanding 1.7 juta kenderaan yang memasuki ibu negara semalam.
Dalam pada itu, pergerakan trafik di lebuh raya utama membabitkan seluruh arah ke ibu negara masih lancar sehingga pukul 12 tengah hari ini.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, tamat cuti persekolahan serta bermulanya sesi persekolahan esok antara faktor pertambahan kenderaan atas jalan raya.
“Ada juga faktor ibu bapa akan menghantar anak mereka kembali ke asrama di seluruh negara.
“Semua pengguna jalan raya diingatkan supaya terus mengekalkan pemanduan berhemah dan berhati-hati dalam mengelak kejadian tidak diingini,” katanya ketika dihubungi hari ini.
Menurut Mat Kasim, laluan mendaki dan berbukit selain penukaran laluan dari tiga lorong kepada dua lorong dijangka akan berlakunya kesesakan.

“Pegawai dan anggota JSPT dengan dibantu polis kontinjen dan polis daerah di setiap kawasan sentiasa memantau perkembangan setiap laluan, di samping melancarkan pergerakan di kawasan berlaku kesesakan,” katanya. – KOSMO! ONLINE


Kerajaan tekad, iltizam terus bela nasib pekerja – V. Sivakumar
Oleh MUHAMMAD NAJIEB AHMAD FUAD

1 Mei 2023, 3:19 pm
PUTRAJAYA – Kerajaan bertekad dan beriltizam untuk terus membela nasib golongan pekerja termasuk menjaga kebajikan dan memelihara hak keselamatan, kesihatan dan kesejahteraan sosial pekerja termasuk ahli keluarga.
Menteri Sumber Manusia V. Sivakumar berkata, menyedari pentingnya peranan pekerja sebagai penentu aras produktiviti, sambutan Hari Pekerja diteruskan bagi menghargai sumbangan golongan pekerja terhadap pembangunan ekonomi negara.
Katanya, tanpa pekerja di negara ini, segala perancangan kerajaan di bawah agenda Malaysia Madani pasti tidak akan menjadi kenyataan.
“Golongan pekerja diseru untuk melengkapkan diri dengan ilmu pengetahuan terkini dan meningkatkan kompetensi agar relevan dan kekal berdaya saing dalam sektor pekerjaan yang semakin mencabar.
“Ini penting bagi memastikan kumpulan pekerja yang tersedia adalah mereka yang boleh menyahut cabaran industri dan sentiasa bersedia membuat perubahan selaras dengan pekembangan semasa industri yang memerlukan tenaga kerja berkemahiran tinggi dalam pasaran buruh.
“Ia juga akan membolehkan Malaysia mencapai sasaran memiliki kumpulan tenaga kerja mahir sebanyak 35 peratus menjelang tahun 2030,” katanya ketika berucap pada Sambutan Hari Pekerja 2023 di Pusat Konvensyen Antarabangsa Putrajaya (PICC) hari ini.

Sambutan berkenaan dirasmikan oleh Perdana Menteri, Datuk Seri Anwar Ibrahim.
Pada majlis berkenaan juga, Anwar turut mengumumkan peruntukan berjumlah RM1 juta masing-masing kepada Kongres Kesatuan Sekerja Malaysia (MUTC) dan Kongres Kesatuan Sekerja Di Dalam Perkhidmatan Awam (CUEPACS) untuk memperkemaskan pengurusan badan supaya lebih cekap. – KOSMO! ONLINE


1.75 juta kenderaan bakal masuki ibu negara
Oleh AZMI NORDIN

1 Mei 2023, 3:44 pm
KUALA LUMPUR – Kira-kira 1.75 juta kenderaan akan berada di atas lebuh raya utama menjelang malam ini berbanding 1.7 juta kenderaan yang memasuki ibu negara semalam.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, tamat cuti persekolahan serta bermulanya sesi persekolahan esok antara faktor pertambahan kenderaan atas jalan raya.
“Ada juga faktor ibu bapa akan menghantar anak mereka kembali ke asrama di seluruh negara. Semua pengguna jalan raya diingatkan supaya terus mengekalkan pemanduan berhemah dan berhati-hati dalam mengelak kejadian tidak diingini,” katanya ketika dihubungi hari ini.
Menurut Mat Kasim, laluan mendaki dan berbukit selain penukaran laluan dari tiga lorong kepada dua lorong dijangka akan berlakunya kesesakan.
“Pegawai dan anggota JSPT dengan dibantu polis kontinjen dan polis daerah di setiap kawasan sentiasa memantau perkembangan setiap laluan, di samping melancarkan pergerakan di kawasan berlaku kesesakan,” katanya. -KOSMO! ONLINE.


Kami ada bukti Hattan diberi ‘briefing’ – Astro Awani
Oleh MOHD. HAIKAL ISA

1 Mei 2023, 3:38 pm
PETALING JAYA – Astro Awani menafikan dakwaan bahawa pihaknya tidak memberikan penerangan ringkas atau briefing sebelum menemubual penyanyi berpengalaman, Datuk Hattan untuk ke udara secara langsung (live) yang mencetus sensasi nasional baru-baru ini.
Penerbit eksekutif siaran atau program berita terbabit, Ibrahim Sani memaklumkan, pihaknya memiliki bukti bahawa Hattan atau nama sebenarnya, Mohd Shukri Shahabudin diberi keterangan daripada pihak Awani sebelum bersiaran langsung.
“Tidak tahu mana satu lagi teruk. Sama ada dia (Hattan) mengatakan beliau tidak diberi ringkasan (briefing) yang temu bual untuk siaran langsung (kami ada bukti dia diberi briefing sebelum live).
“Atau fakta bahawa dia memilih untuk biadab hanya kalau program dirakam (pre-recorded) dan akan bersikap sopan kalau program untuk siaran langsung,” ciap Ibrahim menerusi Twitter.
Terdahulu, Hattan, 59, menerusi kenyataan rakan baiknya, Salimey Abu Bakar memberitakan kepada media bahawa dirinya tidak tahu bahawa temu bual dilakukan untuk siaran ‘live’.
Menurut Salimey, dia menonton siaran berita Astro Awani ketika insiden berlaku pada pukul 10.40 pagi dan berasa ada sesuatu yang tidak kena.

Katanya, pelantun lagu Rendang Tak Berbuah itu tidak mengetahui bahawa temu bual berlangsung untuk siaran ‘live’.
Hattan memercik sensasi apabila dia bertindak menyekolahkan atau menemplak seorang pembaca berita Astro Awani yang dikatakan tidak membuat kajian sebelum bertanya soalan berkaitan pemergian Allahyarham Mael XPDC.
Rentetan apa yang berlaku, ramai menggesa penyanyi kelahiran Seri Menanti, Negeri Sembilan itu supaya melakukan permohonan maaf secara terbuka termasuk daripada pihak Kesatuan Wartawan Kebangsaan (NUJ).
Tidak kurang dengan itu, ada sebilangan pihak yang menggesa agar penyanyi Biso Bonar digam daripada membuat sebarang kemunculan di mana-mana stesen televisyen disebabkan keterlanjuran kata dan tindakannya. – KOSMO! ONLINE


Siasat segera lebih 30 Datuk, Dato’ palsu
Oleh ISKANDAR SHAH MOHAMED

1 Mei 2023, 3:37 pm
SHAH ALAM – Majlis Dato’ dan Datuk Malaysia (MDDM) menggesa polis supaya menyiasat lebih 30 individu yang menggunakan gelaran Datuk palsu dan tidak diiktiraf di negara ini.
Kesemua individu itu didakwa melibatkan sektor korporat dan hiburan selain personaliti perniagaan serta pertubuhan bukan kerajaan (NGO).
Exco MDDM, Datuk Abdul Razak Dawood berkata, pihaknya menerima lebih 15 aduan daripada orang ramai mengenai isu berkenaan sejak awal tahun ini.
“Pemerhatian kami juga mendapati individu bergelar Datuk atau Dato’ palsu itu menyalahgunakannya untuk kepentingan peribadi dan sekadar suka-suka. Perkara itu ternyata menyalahi undang-undang sekali gus institusi Diraja,” katanya ketika dihubungi hari ini.
Jelas Abdul Razak yang juga Timbalan Presiden Majlis Datuk Persekutuan Malaysia (MDPM), pihaknya tampil membuat sembilan laporan polis di Balai Polis Puchong Jaya berhubung isu berkenaan pagi tadi.
“Lapan daripada laporan itu berkaitan lapan individu yang menggunakan gelaran palsu atau tidak sah. Manakala, satu lagi laporan melibatkan lebih 20 individu yang tersenarai dalam notis awam di sebuah negeri,” ujarnya.

Tambah beliau, pihaknya meminta polis menjalankan siasatan dan tindakan mengikut Akta Kesalahan Berkaitan Anugerah 2017 (Akta 787).-KOSMO!ONLINE


Lagi kes budak lemas dalam kolam renang
Oleh ASLIZA MUSA

1 Mei 2023, 3:26 pm
IPOH – Hanya dalam tempoh enam hari, satu lagi kejadian lemas membabitkan kanak-kanak perempuan berlaku di kolam renang sebuah rumah di Tambun di sini semalam.
Mangsa berusia tiga tahun itu dijumpai terapung di dalam kolam renang kanak-kanak sekitar pukul 6.30 petang oleh abangnya yang berusia 15 tahun.
Ketua Polis Perak, Datuk Seri Mohd. Yusri Hassan Basri berkata, siasatan awal mendapati kolam renang tersebut terletak di tepi rumah jiran kepada datuk mangsa.
Katanya, semasa kejadian ibu mangsa berada di dalam rumah manakala bapanya telah keluar menghantar saudara pulang ke tempat penginapan lain.
“Mangsa yang dijumpai dalam keadaan terapung segera dibawa ke Hospital Raja Permaisuri Bainun (HRPB) untuk rawatan namun disahkan telah meninggal dunia.
“Bedah siasat telah pun dijalankan ke atas mayat kanak-kanak itu di mana hasil bedah siasat mendapati punca kematian mangsa adalah akibat lemas,” katanya di sini hari ini.

Menurut beliau, siasatan lanjut sedang dijalankan mengikut Seksyen 33(1) Akta Kanak-kanak 2001 (Akta 611) kerana membiarkan kanak-kanak tinggal tanpa pengawasan berpatutan. – KOSMO! ONLINE


Wabak batuk kokol boleh membawa maut
Oleh NURUL IRDINA SUMALI

1 Mei 2023, 3:52 pm
PETALING JAYA – Batuk kokol atau pertussis boleh mengakibatkan radang paru-paru, otak dan sawan dan mudah berjangkit serta boleh membawa maut.
Menurut pakar kesihatan, Doktor Samhan, batuk kokol merupakan penyakit pernafasan yang sangat mudah berjangkit melalui hidung dan juga kerongkong.
Dalam kebanyakan kes, batuk kering ini sering disamakan dengan batuk kering yang diikuti dengan bunyi yang nyaring ketika menarik nafas.
“Bunyi seperti ‘whoop’ ketika menarik nafas, antara ciri batuk kokol,” katanya.
Batuk kokol ini sangat mudah merebak dan boleh dihalang melalui pengambilan vaksin seperti  DTAP dan TDAP terutama di kalangan kanak-kanak dan orang dewasa.
Doktor Samhan juga turut menasihatkan orang awam untuk sentiasa berhati-hati dengan wabak batuk kokol ini.

Perkongsian itu menjadi tular di aplikasi TikTok dengan tontonan sebanyak 182,000, 9,014 tanda suka dan 178 komen.
Sebelum ini, media pernah melaporkan satu kes kematian direkodkan membabitkan kes pertussis atau wabak batuk kokol di Sabah. -KOSMO! ONLINE


Remaja lelaki dan teman wanita ditahan lakukan aksi ‘wheelie’
Oleh ABDUL RASHID ABDUL RAHMAN

1 Mei 2023, 4:11 pm
KUANTAN – Padah melakukan aksi berbahaya ‘wheelie’ menaiki motosikal menyebabkan dua remaja ditahan pihak polis di sini hari ini.
Dalam video berdurasi 54 saat yang tular kelmarin menyaksikan seorang lelaki yang menunggang motosikal dengan membonceng seorang perempuan melakukan aksi mengangkat tayar hadapan di Jalan Chendor menghala ke Kemaman di sini.
Ketua Polis Daerah Kuantan Asisten Komisioner Wan Mohd. Zahari Wan Busu berkata, bertindak atas maklumat daripada video berkenaan pihak polis berjaya mengesan kedua-dua suspek berusia 17 tahun kira-kira pukul 11.40 pagi ini.
“Hasil semakan nombor pendaftaran motosikal dan siasatan pihak polis berjaya mengesan pemilik serta alamat lengkap penunggang motosikal dan menahan suspek lelaki dan teman wanitanya di hadapan rumah mereka iaitu di Kampung Balok dan Kampung Selamat di sini.
“Kedua-dua suspek dibawa ke Balai Polis Trafik Kuantan dan disiasat mengikut Seksyen 42 (1) Akta Pengangkutan Jalan 1987,”katanya di sini hari ini.
Menurutnya hasil siasatan awal mendapati motosikal jenis Honda EX5 digunakan suspek dimiliki oleh ibunya yang bekerja sebagai buruh.

Katanya, siasatan mendapati suspek melakukan aksi berbahaya mengangkat tayar hadapan atau ‘whellie’ yang boleh membahayakan diri sendiri serta pengguna jalan raya lain.-KOSMO! ONLINE


Kertas rayuan pengampunan akan dibincang waktu sesuai
Oleh MOHD. HUSNI MOHD. NOOR

1 Mei 2023, 3:59 pm
PUTRAJAYA – Kertas rayuan pengampunan bekas Perdana Menteri, Datuk Seri Najib Razak akan dibincangkan pada waktu yang lebih sesuai.
Perkara itu dimaklumkan Setiausaha Lembaga Pengampunan bagi Wilayah-Wilayah Persekutuan Kuala Lumpur, Labuan dan Putrajaya, Datuk Seri Khairul Dzaimee Daud menerusi kenyataan akhbar hari ini.
Khairul Dzaimee berkata, kertas berkenaan akan dipertimbangkan pada masa yang sesuai mengikut perundangan dan peraturan yang terpakai.
“Urusetia Lembaga Pengampunan ingin memaklumkan bahawa kertas rayuan pengampunan Najib tidak dapat dibawa pada mesyuarat Lembaga Pengampunan kali ini (28 April lalu).
“Kertas berkenaan akan dipertimbangkan pada masa yang sesuai mengikut perundangan dan peraturan-peraturan yang terpakai,” katanya.
Khairul Dzaimee yang juga Ketua Pengarah Bahagian Hal Ehwal Undang-Undang (BHEUU) Jabatan Perdana Menteri (JPM) berkata, persidangan ke-59 Lembaga Pembangunan pada 28 April lalu telah mempertimbangkan 10 kes rayuan pengampunan mengikut Peraturan 54 dan Peraturan 113 Akta Penjara 2000.

Mengikut Perkara 42 Perlembagaan Persekutuan, Yang di-Pertuan Agong berkuasa memberi ampun, tunda hukum dan lega hukum berkenaan dengan segala kesalahan yang telah dibicarakan oleh mahkamah tentera dan segala kesalahan yang dilakukan di dalam Wilayah Persekutuan Kuala Lumpur, Labuan dan Putrajaya.
Raja atau Yang di-Pertua Negeri pula berkuasa memberi ampun, tunda hukum dan lega hukum berkenaan dengan segala kesalahan lain yang dilakukan di dalam negeri terbabit.
Ketika ini, Najib sedang menjalani hukuman penjara 12 tahun selepas Mahkamah Persekutuan pada Mac lalu, menolak permohonan bekas Perdana Menteri untuk menyemak semula sabitan dan hukuman dikenakan terhadapnya berhubung kes penyelewengan dana SRC International Sdn Bhd. – KOSMO! ONLINE


Hujan lebat landa 4 negeri petang ini
Oleh TUAN NURHIDAYAH TUAN AB.GHANI

1 Mei 2023, 3:01 pm
PETALING JAYA – Jabatan Meteorologi Malaysia (MetMalaysia) telah mengeluarkan amaran ribut petir, hujan lebat dan angin kencang terhadap empat negeri sehingga pukul 5 petang ini.
Menurut MetMalaysia, ribut petir dijangka di negeri Terengganu (Kuala Nerus, Hulu Terengganu, Kuala Terengganu, Marang, Dungun dan Kemaman) dan juga Pahang (Jerantut, Kuantan dan Pekan).
Keadaan sama turut akan berlaku di Sarawak, sekitar Sri Aman, Betong, Sarikei (Pakan dan Julau), Sibu (Kanowit dan Selangau), Kapit (Song, Kapit dan Belaga), Bintulu (Tatau dan Sebauh), Miri (Miri dan Marudi) dan Limbang.
Bagi Sabah pula, cuaca sama diramal landa sekitar kawasan Pantai Barat (Ranau dan Kota Belud), Sandakan (Telupid dan Beluran) dan Kudat (Kota Marudu).
Katanya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter (mm) per jam yang hampir atau dijangka berlaku melebihi sejam. -KOSMO! ONLINE.


Kucing cedera getah tersekat di leher
Oleh NIK NUR IMAN WAHYU

1 Mei 2023, 2:56 pm
PETALING JAYA – Seorang pemuda berjaya menyelamatkan seekor kucing yang cedera teruk di bahagian leher selepas getah tersekat di situ.
Melalui satu klip video yang dikongsi Shah Idlan di akaun TikTok miliknya memaparkan, haiwan itu terbaring lemah sambil dia dan rakannya cuba memotong getah di leher kucing tersebut.
Shah Idlan menerusi ruangan kapsyen berkata, dia mula perasan kucing tersebut bersikap aneh apabila haiwan tersebut seperti menghantar isyarat dirinya dalam kesakitan.
“Dari awal kami dah perasan, dia ni macam pelik saja. Macam dia nak cakaplah dia ni sakit,” katanya.
Shah Idlan kemudian tergerak hati untuk memeriksa keadaan kucing tersebut, namun terkejut melihat getah yang berada di leher kucing itu sehingga menembusi sedikit daging.
“Allah gerakkan hati untuk tengok. Sekali tengok, Allahurabbi, ada getah dekat leher,” ujarnya.

Tambahnya, dia menasihati orang ramai supaya menghentikan penganiayaan terhadap haiwan.
“Mohon maaf, mohon ampun. Dah-dahlah berbuat zalim dekat makhluk Allah yang cantik ini. Apa dosa dia sampai kena dera macam ni?” katanya.
Menjengah ke ruangan komen rata-rata sedih melihat keadaan kucing berkenaan dan mencela perbuatan pelaku itu.
“Siapa yang tergamak buat kucing macam tu. Mujur tak putus leher kucing itu,” kata Dex Aisy.
“Allahuakhbar, siapa yang kejam sangat ni. Apalah yang si bulus ni buat. Sampainya hati manusia,” ujar Noniefairus.
Perkongsian tersebut tular sehingga memperoleh lebih 100,000 tontonan dan 5,427 tanda suka. – KOSMO! ONLINE


Ubat batuk tercemar dari India tidak berdaftar di Malaysia
Oleh AMREE AHMAD

1 Mei 2023, 3:07 pm
PUTRAJAYA – Kementerian Kesihatan (KKM) mengesahkan bahawa sirap ubat batuk dilaporkan tercemar dari India sebagai produk tidak berdaftar di negara ini.
Ketua Pengarahnya, Datuk Dr. Muhammad Radzi Abu Hassan berkata, semakan itu berdasarkan pangkalan data produk berdaftar Bahagian Regulatori Farmasi Negara (NPRA).
“KKM mengambil maklum mengenai amaran yang dikeluarkan oleh pihak Pertubuhan Kesihatan Sedunia (WHO) pada 25 April 2023 mengenai ubat berkenaan.
“Laporan tersebut merujuk kepada Guaifenesin Syrup TG Syrup yang dikilangkan oleh firma QP Pharmachem Ltd. di Punjab, India kerana dikesan sebagai sudah tercemar,” katanya dalam satu kenyataan di sini tadi.
Katanya, pengambilan produk itu turut dibimbangi boleh memberikan kesan sampingan seperti sakit pada bahagian abdomen, muntah, cirit-birit dan kesukaran buang air kecil.
“Pengguna juga berisiko untuk sakit kepala selain mengalami perubahan keadaan mental dan kecederaan yang teruk pada buah pinggang.- KOSMO! ONLINE


Rumah perlindungan terbesar untuk si bulus
Oleh SYAHRATUL AUFA SHAHARUDDIN

1 Mei 2023, 2:41 pm
PETALING JAYA – Sebuah rumah perlindungan bagi kucing jalanan sedang dibina di Kampung Gong Kepas Dalam, Besut, Terengganu oleh Pertubuhan Bantuan Haiwan Prihatin (PBHP).
Menerusi video klip yang dimuat naik di aplikasi TikTok @Whiskers Pet House memperlihatkan rumah perlindungan itu sedang dalam proses pembinaan.
“Insya-Allah, pusat perlindungan untuk kucing-kucing ini mungkin adalah yang terbesar di Malaysia,” katanya.
Tambahnya lagi, pihak mereka sudah menyediakan para sukarelawan dalam mengagihkan makanan untuk kucing-kucing jalanan.
“Insya-Allah, di sini sekarang sudah ada sukarelawan yang baik hati mengagihkan makanan pada kucing-kucing jalanan terbiar di tepi jalan,” katanya.
Menjengah ke ruangan komen, orang ramai sangat mengagumi usaha yang dibuat dalam memelihara kebajikan kucing-kucing jalanan yang terbiar.

“Semoga dengan usaha murni ini, kucing-kucing di luar sana mendapat tempat perlindungan, makanan dan perhatian,” kata Opponewpurple.
“Baiknya hati tuan buat semua ni, semoga murah rezeki dan lebih banyak kucing-kucing di luar sana dapat diselamatkan,” ujar Mendrof.
“Minta perbanyakkan lagi rumah-rumah seperti ini untuk kucing-kucing jalanan selepas ini, Alhamdulillah, terbela nasib mereka,” Sweet Vanilla.


Annuar Musa bakal sertai Pas
Oleh MUSTAQIM MOHAMED

1 Mei 2023, 2:38 pm
KOTA BHARU – Bekas Ahli Parlimen Ketereh, Tan Sri Annuar Musa sudah memaklumkan hasratnya untuk menyertai Pas sebagai wadah perjuangan baharu dalam dunia politik selepas dipecat sebagai Ketua UMNO Bahagian Ketereh pada Februari lalu.
Perkara tersebut disahkan oleh Setiausaha Agung Pas, Datuk Seri Takiyuddin Hassan ketika ditemui pemberita pada Rumah Terbuka Aidilfitri Parlimen dan Pas Kawasan Kota Bharu di Dewan Jubli Perak Majlis Perbandaran Kota Bharu Bandar Raya Islam (MPKB-BRI) di sini hari ini.
Takiyuddin berkata, ‘figura’ politik Kelantan itu sudah memaklumkan hasrat tersebut pada awal Ramadan lagi dan pihaknya tidak mempunyai halangan untuk menerima kemasukan itu.
“Insya-Allah beliau (Annuar) bersama Pas,”katanya.
Mengulas lanjut mengenai sama ada Annuar akan bertanding pada Pilihan Raya Negeri (PRN) atau sebaliknya, Ahli Parlimen Kota Bharu itu memberitahu, perkara tersebut masih belum dibincangkan lagi.
Dalam perkembangan lain, Takiyuddin berkata, Pas sudah menerima lebih 20 pelawaan daripada bekas-bekas pemimpin UMNO untuk bersama-sama dengan Perikatan Nasional (PN).

Katanya, pada masa sama, bekas Ahli Parlimen Rembau, Khairy Jamaluddin Abu Bakar atau KJ dilaporkan akan turut bersama PN. – KOSMO! ONLINE


Trafik sesak di Lebuh Raya Utara-Selatan, Karak
Oleh HARRITH HISHAM

1 Mei 2023, 3:13 pm
PETALING JAYA – Aliran trafik di Lebuh Raya Utara-Selatan dan Kuala Lumpur-Karak (KLK) dilaporkan semakin sesak ekoran pertambahan kenderaan sempena cuti sekolah dan Hari Pekerja.
Menerusi Twitter Lembaga Lebuh Raya Malaysia (LLM), kesesakan lalu lintas di lebuh raya utama itu melibatkan kedua-dua arah.
“Bagi KLK, aliran trafik perlahan dari Plaza Tol Bentong ke Bukit Tinggi dan dari kawasan rehat dan rawat (R&R) Gombak ke Plaza Tol Gombak.
“Dari sebelah utara pula, trafik perlahan dari Pedas Linggi ke Port Dickson dan dari Ayer Keroh ke Simpang Ampat,” katanya hari ini.
Dalam pada itu, dari selatan, trafik dilaporkan perlahan bagi laluan Gopeng ke Tapah, Bukit Gantang ke Bukit Berapit dan Perai ke R&R Juru.
Sehubungan itu, LLM mengaktifkan lorong ‘Smartlane’ di Kilometer (KM) 259 hingga KM 262.3 arah Utara di antara Port Dickson ke Seremban. – KOSMO! ONLINE


PM seru semua bekerja kuat majukan Malaysia
Oleh ZULKIFLI MANZOR

1 Mei 2023, 2:45 pm
PETALING JAYA – Perdana Menteri, Datuk Seri Anwar Ibrahim menyeru semua pihak di negara ini supaya berusaha dan bekerja kuat demi memastikan Malaysia terus maju dalam tahun-tahun mendatang.
Anwar yang juga Menteri Kewangan berkata, semua pihak turut diseru untuk menjalin usahasama yang erat dalam mempersiapkan sumber manusia negara.
“Bagi memacu pertumbuhan ekonomi dan menghadapi tantangan masa hadapan,” katanya dalam satu hantaran di Facebook sempena Hari Pekerja hari ini.
Terdahulu, Anwar berkata, tanggal 1 Mei adalah hari bagi menghargai daya usaha, jerih perih dan komitmen tidak berbelah bahagi warga pekerja dalam menyumbang kepada pembangunan dan kemakmuran negara.
Menurut beliau, pekerja merupakan tonggak terpenting yang menjayakan agenda pembangunan negara sekian lama.
Ujar beliau, “Pekerja Pemangkin Wadah Malaysia Madani” mencerminkan aspirasi yang mendukung prinsip kesejahteraan, keadilan, saling menghormati, ihsan serta jalinan kerjasama semua rakyat untuk berganding bahu membina Malaysia menjadi sebuah negara yang bertamadun.

“Selamat Hari Pekerja kepada semua pekerja di Malaysia,” katanya. – KOSMO! ONLINE


Siti Nurhaliza ucap terima kasih pada Fahmi Fadzil
Oleh HANISAH SELAMAT

1 Mei 2023, 2:37 pm
PETALING JAYA – Penyanyi terkenal, Datuk Seri Siti Nurhaliza menzahirkan ucapan terima kasih kepada Menteri Komunikasi dan Digital, Fahmi Fadzil atas keprihatinan terhadap isu penularan berita palsu yang dikaitkan dengannya berhubung sebuah majlis rumah terbuka baru-baru ini.
Siti atau nama penuhnya Siti Nurhaliza Taruddin, 44, sebelum itu berkongsi luahan dalam InstaStory terhadap berita palsu yang membabitkannya sebagai memberi teguran kepada pihak berkaitan termasuk media berkenaan agar berhenti dan tidak berhajat nak membesarkannya.
“Terima kasih atas keprihatinan YB (Yang Berhormat) terhadap isu berita palsu, buli siber dan sebagainya. Hal ini sudah sering terjadi, bukan sahaja kepada saya sebagai individu tetapi juga terhadap banyak pihak lain.
“Kesedaran masyarakat harus dibendung mengenai berita-berita palsu yang keluar dalam media sosial,” katanya menerusi satu ciapan Twitter hari ini.
Dia yang popular menerusi lagu Nirmala itu turut menggesa orang ramai khususnya netizen agar berhati-hati dalam setiap tindak-tanduk ketika menggunakan media sosial.
“Jadilah pengguna berhemah, matang menilai dan tidak menggunakan akal, jari, ilmu yang Allah SWT pinjamkan kepada perkara yang tidak berfaedah,” ujarnya.

Sebelum ini, Siti berkongsi luahan dalam InstaStory terhadap berita palsu yang membabitkan persembahan pentasnya di utara tanah air dengan majlis berunsur politik.
Kenyataan palsu tersebut kemudiannnya digunakan oleh sebuah portal hiburan sebagai bahan berita bertajuk ‘Siti Nurhaliza tak sangka rumah terbuka jadi majlis politik’ sehingga menuai perhatian ramai.
Penyanyi itu dalam perkongsian di InstaStory memberi teguran kepada pihak berkaitan supaya berhenti menyebarkan perkara tidak sahih selain jangan membesarkan hal tersebut.
Rentetan daripada itu, Fahmi memberi amaran terhadap portal hiburan terbabit dan menggesa berhenti daripada menyebarkan sebarang kandungan berita palsu yang boleh mencetuskan kekecohan dalam kalangan masyarakat negara ini.
Malah kata Fahmi kenyataan palsu yang dijadikan bahan politik itu boleh mengakibatkan pihak tidak bertanggungjawab boleh dikenakan tindakan undang-undang.
“Rakan-rakan media diingatkan sentiasa mengesahkan infomasi dan sumber sebelum menerbitkan berita agar tidak timbul isu seperti ini.
“Tindakan undang-undang juga boleh diambil agensi penguatkuasaan sekiranya didapati berlaku sebarang pelanggaran,” katanya menerusi kenyataan dalam Facebook.
Menjadi mangsa fitnah menerusi laporan berita palsu bukan satu perkara baru buat Siti, sebelum ini namanya juga sering dikaitkan dengan pelbagai kandungan tidak benar termasuk promosi produk dan didakwa membuat pelaburan tidak sah disisi undang-undang.- KOSMO! ONLINE


Orang terima hukuman ada hak pengampunan – PM
Oleh MUHAMMAD NAJIEB AHMAD FUAD

1 Mei 2023, 2:53 pm
PUTRAJAYA – Perdana Menteri, Datuk Seri Anwar Ibrahim menegaskan setiap orang yang dijatuhkan hukuman mempunyai hak mendapat pengampunan.
Anwar berkata, setiap permohonan yang dilaksanakan akan diteliti terlebih dahulu sebelum Lembaga Pengampunan pertimbang berhubung suatu pengampunan berkenaan.
“Setiap orang yang dijatuhkan hukuman, ada hak untuk membuat permohonan pengampunan.
“Dengan setiap permohonan itu disemak berlandaskan asas selayaknya tanpa prejudis,” katanya kepada pemberita selepas menyampaikan amanat Sambutan Hari Pekerja 2023 di Pusat Konvensyen Antarabangsa Putrajaya (PICC) hari ini.
Beliau berkata demikian selepas diminta untuk mengulas isu pengampunan melibatkan bekas Perdana Menteri Datuk Seri Najib Abd Razak.
Terdahulu, Kosmo! melaporkan, UMNO yakin Lembaga Pengampunan akan memilih waktu paling sesuai bagi membincangkan agenda pengampunan bekas Najib.

Presidennya, Datuk Seri Ahmad Zahid Hamidi berkata, Bahagian Hal Ehwal Undang-Undang (BHEUU) Jabatan Perdana Menteri (JPM) selaku sekretariat kepada Lembaga Pengampunan akan menguruskan perkara itu.
Beliau yang juga Timbalan Perdana Menteri berkata, sebarang perkembangan lanjut akan dimaklumkan oleh BHEUU JPM kelak. – KOSMO! ONLINE


Komplot jatuhkan kerajaan tiada asas – PM
Oleh MUHAMMAD NAJIEB AHMAD FUAD

1 Mei 2023, 2:34 pm
PUTRAJAYA – Komplot bagi menjatuhkan kerajaan Perpaduan adalah tidak berasas, kata Perdana Menteri, Datuk Seri Anwar Ibrahim.
Beliau berkata, jentera kerajaan yang ada ketika ini dibawah pimpinannya sangat komited dalam menjalankan tugas masing-masing terutama bagi membela nasib rakyat.
“Tiada asas, kita tumpu kerja. Dia (mereka) tiada komplot, dia nak kerja apa. Justeru, mereka jalankan tugas mereka maka kita jalankan tugas kerajaan setiap bulan mereka ada strategi.
“Setakat yang kita pantau keadaan (Kerajaan ketika ini) cukup kuat. Tetapi, apa yang penting, Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) serta lain-lain cukup kuat dan jelas, jadi kita tumpu kerja.
“Jangan layan pengingau-pengingau macam ini,” katanya kepada pemberita pada sidang akhbar selepas menyampaikan amanat Sambutan Hari Pekerja 2023 di Pusat Konvensyen Antarabangsa Putrajaya (PICC) hari ini.
Terdahulu, media melaporkan kononnya terdapat 10 Ahli Parlimen yang sebelum ini menyokong Presiden Bersatu, Tan Sri Muhyiddin Yassin terbabit dalam komplot menggulingkan kerajaan dan mendakwa mereka ingin meletak jawatan sebagai wakil rakyat bagi membolehkan diadakan Pilihan Raya Kecil (PRK).

Difahamkan, laporan itu menyebut beberapa Ahli Parlimen Barisan Nasional (BN) termasuk MCA.
Bagaimanapun, perkara itu dinafikan Timbalan Presiden Bersatu, Datuk Seri Ahmad Faizal Azumu. – KOSMO! ONLINE


Fahmi ucap takziah, Penolong Pengarah RTM maut kemalangan di Lipis
Oleh KOSMO!

2 Mei 2023, 8:03 pm
PETALING JAYA – Menteri Momunikasi dan Digital, Fahmi Fadzil menyampai ucapan takziah beliau terhadap pemergian Penolong Pengarah Unit Saluran Berita RTM, Allahyarham Mohd. Zubairy Abdullah.
Jelas Fahmi, Allahyarham meninggal dalam kemalangan di Jalan Lipis-Benta menghala ke Kuala Lumpur.
“Amat sedih mendapat khabar pemergian Allahyarham Mohd Zubairy Abdullah, Penolong Pengarah Unit Saluran Berita RTM.
“Saya doakan segala dosa Allahyarham diampuni, dan rohnya nanti ditempatkan di kalangan para solehin.
“Takziah buat keluarga dan kenalan Allahyarham, Al-Fatihah,” tulisnya di Facebook sebentar tadi.
Terdahulu, Mohd. Zubairy dilaporkan meninggal dunia selepas terlibat dalam kemalangan di Jalan Lipis- Benta petang tadi.

Bagaimanapun seorang anak Allahyarham yang bersamanya dilaporkan selamat.- KOSMO! ONLINE.


Budak meninggal dunia bukan kerana strok haba
Oleh ADNAN IBRAHIM

2 Mei 2023, 9:19 pm
KLUANG – Kes kematian seorang kanak-kanak lelaki berusia 12 tahun di daerah ini tiada kaitan dengan strok haba.
Pengarah Kesihatan Negeri Johor, Dr. Mohtar Pungut @ Ahmad berkata, kanak-kanak tersebut telah dimasukkan ke wad kerana sawan selepas mengalami demam panas sehari sebelum dan mempunyai gejala batuk selama tiga hari.
“Terlebih dahulu pihak Jabatan Kesihatan Negeri Johor (JKNJ) ingin merakamkan ucapan takziah kepada keluarga mangsa.
“Adalah dimaklumkan siasatan yang telah dijalankan di Hospital Enche’ Besar Hajjah Khalsom, Kluang mendapati bahawa kematian telah disahkan sebagai Septic Shock secondary to Meningoencephalitis, dan tiada kaitan dengan Strok Haba seperti dilaporkan dalam media,” katanya melalui kenyataan hari ini.
Menurut beliau, JKNJ memohon kerjasama semua pihak agar tidak membuat sebarang spekulasi yang boleh menimbulkan kekeliruan kepada orang ramai.
Terdahulu, Kosmo! melaporkan seorang kanak-kanak lelaki berusia 12 tahun di daerah ini meninggal dunia kira-kira 7 pagi semalam disyaki mengalami simptom strok haba.

Bapanya, Syahrol Azmi Mohd Hekak, 42, berkata, anak keduanya Airiel Syahren Syahrol, 12, disahkan meninggal dunia oleh doktor akibat ‘septic shock secondary to meningoencephalitis’ di Hospital Enche’ Besar Hajjah Khalsom di sini. – KOSMO! ONLINE


Rumah mayat terbiar dilelong RM767,000
Oleh KOSMO!

2 Mei 2023, 10:15 pm
LONDON – Sebuah rumah mayat terbiar lengkap dengan bilik pengawetan menjadi rebutan pembida yang berminat membeli dan menjadikannya sebagai penginapan Airbnb bertema seram, lapor akhbar Daily Star.
Hartanah menyeramkan itu menarik minat ramai pembida dan akhirnya pada harga £137,000 (RM767,288), lebih dua kali ganda berbanding jangkaan firma lelongan, John Pye Auctions.
Meskipun pembeli telah diberitahu bahawa hartanah di Leek, Staffordshire tersebut memerlukan kerja membaik pulih sepenuhnya atau bahkan dirobohkan, bekas rumah mayat itu tetap menjadi rebutan.
Bangunan yang kali terakhir digunakan pada 20 tahun lalu untuk menguruskan mayat itu dilelong kepada seorang pembeli yang identitinya tidak  didedahkan pada  Khamis lalu.
Dengan meletakkan harga bidaan awal sebanyak £55,000 (RM308,035), sebilangan pembeli berkata,  mereka mahu menukar bangunan tersebut menjadi penginapan Airbnb bertema seram.
Beberapa gambar bangunan itu menunjukkan binaan dalaman yang hampir runtuh beserta kayu reput dan dinding jubin kotor.

“Ia akan menjadi sebuah projek hebat untuk pembeli dan memiliki potensi besar.
“Kita memiliki pasaran meluas untuk bangunan bersejarah seperti ini yang mempunyai peminat tersendiri untuk bermalam di dalamnya,” kata juru lelong, Helen Bingley. – AGENSI


Buli jalanan: Lelaki berusia 23 tahun dituduh esok
Oleh NOR SHAFAWATI YUP

2 Mei 2023, 11:55 pm
PORT DICKSON – Seorang lelaki berusia 23 tahun yang dipercayai terlibat dalam kejadian buli di Kilometer 20.9 Lebuh Raya Seremban – Port Dickson dari Telok Kemang, di sini akan dituduh esok.
Lelaki berkenaan akan didakwa di Mahkamah Majistret Port Dickson pukul 8.30 pagi mengikut Seksyen 279 Kanun Keseksaan kerana memandu dengan gopoh di jalan awam dan Seksyen 26 Akta Pengangkutan Jalan 1987 kerana tidak memiliki lesen memandu yang sah.
Ketua Polis Daerah Port Dickson, Superitendan Aidi Sham Mohamed berkata, pihaknya mengesan satu video berdurasi 10 saat memaparkan aksi buli jalanan melibatkan sebuah kereta yang telah menghalang pergerakan kenderaan pada 28 April lalu.
“Pihak kami telah menahan dua lelaki dan kertas siasatan dibuka di bawah kesalahan trafik iaitu Seksyen 336 Kanun Keseksaan, Seksyen 26, 42, 48 Akta Pengangkutan Jalan 1987 dan juga Kaedah 50 Kaedah-kaedah Lalu Lintas Jalan 1959,” katanya dalam kenyataan di sini hari ini.
Jelas Aidi Sham, kertas siasatan telah dirujuk kepada Timbalan Pendakwa Raya dan arahan tuduh ke atas salah seorang suspek iaitu seorang lelaki berusia 23 tahun telah diperolehi.
Sebelum ini, media melaporkan pihak polis memohon pemilik akaun Facebook, pemandu dan penumpang kedua-dua buah kenderaan yang terlibat dengan kejadian tersebut termasuk saksi yang melihat kejadian supaya hadir ke Balai Polis Trafik Port Dickson bagi membantu siasatan. – KOSMO! ONLINE


Lelaki ditahan pindah milik tanah orang telah mati guna dokumen palsu
Oleh MOHD YUNUS YAKKUB

2 Mei 2023, 9:05 pm
SHAH ALAM – Seorang lelaki ditahan selepas bersubahat dengan pegawai sebuah jabatan kerajaan dalam pindah milik tanah individu yang telah meninggal dunia menggunakan dokumen palsu.
Suspek lelaki berusia 40 tahun yang bekerja sendiri itu ditahan kira-kira pukul 1.55 petang tadi ketika hadir memberikan keterangan di pejabat Suruhanjaya Pencegahan Rasuah Malaysia (SPRM) Selangor.
Menurut sumber, kegiatan suspek pada tahun lalu itu terbongkar selepas waris pemilik tanah itu mengesahkan penama yang merupakan bapanya telah pun meninggal dunia.
Katanya, tanah tersebut juga tidak pernah dipindah milik kepada mana-mana pihak.
“Suspek dipercayai bersubahat dengan seorang pegawai sebuah jabatan kerajaan di sebuah daerah di Selangor bagi urusan itu.
“Tanah milik seorang individu yang telah meninggal dunia telah dipindah milik kepada seorang individu lain tanpa pengetahuan waris pemilik tanah berkenaan,” katanya hari ini.

Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 18 Akta SPRM 2009.
Jelas beliau, suspek akan dibawa ke Mahkamah Majistret Shah Alam kira-kira pukul 9 pagi esok bagi proses reman. – KOSMO!ONLINE


Remaja OKU hilang lima hari ditemui selamat di Perak
Oleh MOHAMAD NAUFAL MOHAMAD IDRIS

2 Mei 2023, 8:50 pm
KLANG – Kehilangan seorang remaja perempuan sejak lima hari lalu dari kediamannya di Meru di sini, berakhir apabila ditemui di rumah rakannya di Hutan Melintang, Perak hari ini.
Remaja dikenali Nur Adriana Natasya Noor Sazli berusia 17 tahun yang juga Orang Kelainan Upaya (OKU) itu dijumpai dalam keadaan sihat oleh ahli keluarganya, tengah hari tadi.
Ketua Polis Daerah Klang Utara, Asisten Komisioner S. Vijaya Rao berkata, pihaknya menerima laporan berhubung kehilangan remaja tersebut kira-kira pukul 3.57 petang pada 29 April lalu.
“Siasatan awal mendapati mangsa telah tiga kali melarikan diri dan berjaya ditemui semula sebelum ini.
“Dalam kesemua kejadian itu, remaja itu telah melarikan diri ke rumah kawannya untuk mencari ketenangan,” katanya dalam kenyataan hari ini.
Beliau menjelaskan, polis terdahulu telah berusaha mengesan mangsa yang pada mulanya berada sekitar Ampang dan Damansara.

Ujarnya, berdasarkan hasil maklumat awam remaja itu telah dijumpai di Hutan Melintang, Perak dalam keadaan baik dan sihat.
“Bagaimanapun, kita akan membuat pemeriksaan hospital terhadap remaja itu terlebih dahulu sekiranya terdapat perbuatan jenayah kepada mangsa,” jelasnya.
Kosmo! semalam, melaporkan seorang remaja perempuan OKU dilaporkan hilang di rumahnya di Meru, Klang sejak 28 April lalu selepas pulang beraya bersama keluarga di Perak. -KOSMO!ONLINE


Suami isteri maut motosikal rempuh lori buat pusingan U
Oleh SYED AZLAN SAYID HIZAR

2 Mei 2023, 10:51 pm
PADANG BESAR – Sepasang suami isteri maut selepas motosikal dinaiki merempuh belakang sebuah lori yang membuat pusingan U di Kilometer 7.6 Jalan Kangar-Padang Besar, di sini hari ini.
Dalam kejadian kira-kira pukul 3.45 petang itu, pasangan berusia 32 dan 28 tahun yang berasal dari Langkawi, Kedah serta bekerja sebagai guru di sebuah sekolah di sini meninggal dunia di lokasi kejadian.
Ketua Polis Daerah Padang Besar, Asisten Komisioner Mohd. Shokri Abdullah memberitahu, siasatan awal mendapati kemalangan berlaku apabila pemandu lori berusia 67 tahun yang datang dari arah Padang Besar menghala ke Kangar membuat pusingan U.
“Pasangan suami isteri yang menaiki motosikal jenis Vario dari arah Kangar tidak sempat mengelak lalu melanggar bahagian belakang lori tersebut.
“Pegawai penyiasat yang berada di tempat kejadian mendapati bahawa jalan itu lurus dan mempunyai garisan berkembar,” katanya dalam satu kenyataan di sini hari ini.
Kata beliau, pasangan suami isteri terbabit disahkan meninggal dunia di lokasi kejadian akibat kecederaan parah dialami.

“Mayat dua mangsa dihantar ke Hospital Tuanku Fauziah, Kangar dan proses bedah siasat akan dijalankan pada esok,” ujarnya.
Katanya, siasatan lanjut mendapati pemandu lori tidak mempunyai lesen memandu yang sah selain ujian saringan awal air kencing didapati negatif.
“Pemandu lori terbabit tidak ditahan reman atas faktor umur dan mempunyai masalah kesihatan serta pendengaran dengan kes disiasat di bawah Seksyen 41(1) Akta Pengangkutan Jalan 1987,” katanya.
Beliau pada masa sama memohon kerjasama orang ramai yang menyaksikan kejadian untuk tampil memberi keterangan bagi membantu siasatan dan maklumat boleh disalurkan kepada Pegawai Penyiasat, Inspektor P. Povandran di talian 019-4702312. – KOSMO! ONLINE


Polis buru lelaki Vietnam, suspek kes bunuh rakan senegara
Oleh ASLIZA MUSA

2 Mei 2023, 11:24 pm
IPOH – Polis sedang mengesan seorang lelaki warga Vietnam untuk membantu siasatan kes bunuh rakan senegara yang maut dalam kejadian pergaduhan di kawasan tempat letak kereta di Taman Sri Kurau, Bercham Gama di sini bulan lalu.
Ketua Polis Daerah Ipoh, Asisten Komisioner Yahaya Hassan berkata, suspek dikenali sebagai Tam berusia lingkungan 30 hingga 40 tahun itu masih bebas sehingga kini.
“Kejadian pada 18 April sekitar pukul 10.47 malam itu berlaku di sebuah pusat hiburan di mana mangsa berusia 40 tahun bersama suspek dan lima rakan senegara datang ke premis berkenaan untuk berhibur.
“Bagaimanapun, berlaku pertengkaran mulut antara mereka hingga berlarutan ke kawasan tempat letak kereta sebelum mangsa ditikam menggunakan botol kaca oleh suspek.
“Punca pergaduhan kerana mangsa dikatakan berkelakuan tidak senonoh dengan teman wanita suspek,” katanya di sini hari ini.
Menurut beliau, mangsa yang parah telah dibawa oleh rakan-rakannya ke Hospital Raja Permaisuri Bainun (HRPB) untuk rawatan kecemasan manakala suspek pula melarikan diri.

Orang yang dikendaki pihak polis.
Katanya, mangsa bagaimanapun disahkan meninggal dunia sekitar pukul 1 pagi akibat tikaman di bahagian leher dan dada.
“Hasil bedah siasat yang dijalankan pada 19 April lalu mendapati mangsa maut akibat luka hirisan pada bahagian leher menggunakan senjata tajam.
“Lima rakan mangsa termasuk dua wanita telah ditahan reman untuk siasatan lanjut sebelum dibebaskan selepas didapati tidak terlibat dalam kejadian pembunuhan itu,” katanya.
Tambahnya, usaha giat dijalankan bagi mengesan Tam yang juga suspek utama bagi kes di bawah Seksyen 302 Kanun Keseksaan.
“Orang ramai yang mengenali atau mempunyai maklumat tentang suspek diminta menghubungi pegawai penyiasat, Asisten Superintenden S. Dasarathan di talian 012-5644484,” katanya. – KOSMO! ONLINE


Cuaca panas: Murid, guru dibenarkan pakai baju sukan
Oleh SITI A'ISYAH SUKAIMI

2 Mei 2023, 9:03 pm
PETALING JAYA – Murid, guru dan anggota kumpulan pelaksana dibenarkan memakai pakaian atau baju sukan yang sopan di sekolah, mengambil kira keadaan semasa cuaca panas bagi mengelakkan sebarang komplikasi kepada kesihatan.
Perkara itu dipersetujui oleh Kementerian Pendidikan (KPM) yang memberikan kebenaran khas tersebut menerusi satu surat kepada semua ketua bahagian dan pengarah pendidikan negeri berhubung kebenaran khas tersebut.
Berdasarkan surat yang dikongsikan pada Facebook NUTP Malaysia (Kesatuan Perkhidmatan Perguruan Kebangsaan Semenanjung Malaysia), kebenaran khas tersebut tidak membebankan murid dan ibu bapa kerana murid mempunyai pakaian atau baju sukan masing-masing.
“Datuk, Dato’, tuan, puan perlu mengingatkan pengetua dan guru besar bawah pentadbiran masing-masing supaya sentiasa memantau keadaan cuaca dari semasa ke semasa supaya tindakan dapat diambil dengan kadar segera bagi menjamin kesihatan murid, guru dan anggota kumpulan pelaksana.
“Kerjasama adalah dimohon untuk memaklumkan isi kandungan surat ini kepada pegawai yang bertanggungjawab di bahagian, jabatan pendidikan negeri, pejabat pendidikan daerah dan sekolah bawah pentadbiran Datuk, Dato’, tuan, puan,” menurut surat yang diedarkan itu.
Dalam surat tersebut menyatakan, KPM sentiasa menitik berat penjagaan kebajikan, kesihatan dan keselamatan murid, guru dan anggota kumpulan pelaksana semasa cuaca panas dan kering berpanjangan yang melanda negara.

“Fenomena ini merupakan keragaman iklim (climax viability) yang berlaku secara tidak tetap (irrigular). Keadaan cuaca panas yang berlaku boleh mencetuskan gelombang haba (heatwave) yang memudaratkan kesihatan seperti hipertemia atau strok haba dan hidrasi,” kata surat tersebut. – KOSMO! ONLINE


Manchester United ucap Hari Jadi kepada Datin Wong Mew Choo
Oleh KOSMO!

2 Mei 2023, 8:47 pm
PETALING JAYA – Kelab gergasi Liga Perdana Inggeris (EPL), Manchester United turut berkongsi kegembiraan dengan legenda badminton negara, Datuk Lee Chong Wei apabila mengucapkan Selamat Hari Jadi kepada isteri beliau, Datin Wong Mew Choo sebentar tadi.
Pada laman instagram rasmi kelab The Red Devils tersebut disiarkan ucapan,” Selamat Hari Jadi Datin Mew Choo! Terima kasih juga kepada Datuk @leechongweiofficial di atas sokongan anda! Kita kejar tempat ketiga tu!”.
Terdahulu, Chong Wei memuatkan status ucapan hari jadi kepada isterinya, Mew Choo yang jatuhnya pada 1 Mei dengan memaparkan gambar pasangan tersebut bersama tiga cahaya mata memakai jersi Manchester United pada instagram miliknya.
Sehingga 45 minit lepas, muat status tersebut telah mendapat 19,134 jumlah tanda suka. – KOSMO! ONLINE


Status tuntutan harta sepencarian RM2 bilion arwah Jamaludin Jarjis diumum esok
Oleh Abdul Rahman Razali

2 Mei 2023, 7:43 pm
Status tuntutan harta sepencarian RM2 bilion arwah Jamaludin Jarjis diumum esok.


Suami guna duit amanah isteri kahwin wanita lain di Thailand
Oleh KOSMO!

2 Mei 2023, 7:16 pm
PETALING JAYA – Pengorbanan seorang isteri menyara keluarga dengan bekerja sebagai jururawat di luar negara tidak dihargai si suami apabila lelaki tersebut tergamak berkahwin isteri kedua tanpa pengetahuan wanita tersebut.
Bukan itu sahaja, suaminya tidak bekerja dan setiap bulan, wanita tersebut mengirimkan wang kira-kira RM7,000 termasuk perbelanjaan anak-anak, sebaliknya digunakan untuk bernikah di sempadan Thailand.
Kisah ujian rumah tangga itu diceritakan peguam syarie, Fahmi Ramli berhubung kejadian sebenar dari Mahkamah Syariah Kuala Muda mengenai seorang isteri yang menanggung nafkah rumah tangga, manakala suaminya disifatkan sebagai biawak hidup.
“Ayu (bukan nama sebenar) seorang ibu berkerjaya tinggi. Seorang jururawat di negara Timur Tengah, anak-anak semuanya sudah besar, perkahwinan jarak jauh.
“Suaminya izinkan untuk pergi ke sana kerana pendapatan lumayan. Boleh bantu keluarga dan stabilkan kewangan. Setiap bulan, Ayu akan kirim ke Malaysia sekurang-kurangnya RM7,000 sebulan kepada suami.
“Sehinggalah Ayu mendapat tahu bahawa suaminya telah berkahwin seorang lagi di sempadan Siam. Apa lagi, luluh hati Ayu. Sudahlah duit dikirim setiap bulan setelah penat membanting tulang di negara luar, suaminya juga tak kerja,” katanya pada hantaran Facebook hari ini.

Bertambah geram dan sakit hati apabila duit yang diberikan Ayu digunakan suaminya sebagai mas kahwin untuk bernikah dengan isteri kedua.
“Kalau nak ikut kemampuan, suami Ayu tidak ada kerja tetap, hanya mengambil upah kerja-kerja kampung sahaja macam potong rumput, kutip getah sekerap dan lain-lain.
“Duit yang sepatutnya digunakan untuk belanja anak yang masih bersekolah pun tak cukup. ‘Kantoi’ bila anak mengadu kepada Ayu, kenapa duit bagi tak cukup. Sebab nak bayar yuran ‘tuition’ lagi.
“Balik Malaysia, Ayu terus soal suaminya, kenapa anak cakap tak cukup, mana buku simpanan yang dia minta suami pegang sebagai amanah. Bila ditekan, barulah ‘pecah lubang’ apabila suaminya mengaku telah berkahwin dengan perempuan lain, janda kampung sebelah,” katanya.
Apabila dibawa kes tersebut di mahkamah, suami wanita itu tidak mahu ‘melepaskannya’ selain mendakwa dia menyediakan nafkah secukupnya manakala Ayu bekerja di luar negara tanpa izinnya.
“Saya jenis tak boleh bincang, saya jenis suka lawan saja sebab fakta kes Ayu kuat dari segi nafkah. Jadi, saya atur strategi macam mana nak bukti suaminya gagal beri nafkah,” tegas Fahmi. – KOSMO! ONLINE


MPJL ambil tindakan susulan cuaca panas
Oleh ZAKKINA WATI AHMAD TARMIZI

2 Mei 2023, 7:45 pm
JEMPOL – Majlis Perbandaran Jempol (MPJL) bersedia mengambil beberapa tindakan susulan cuaca panas yang mencapai tahap satu iaitu berjaga-jaga di daerah ini semalam.
Yang Dipertua MPJL, Raja Norazli Raja Nordin berkata, antara langkah tersebut termasuklah dengan menyediakan kemudahan lori tangki air bagi membantu pihak bomba sekiranya berlaku kebakaran semak.
“Setakat ini kami tidak menerima apa-apa lagi laporan dan aduan kesan cuaca panas di daerah ini termasuk pekebun dan kawasan-kawasan pertanian yang terjejas.
“Jika ada keperluan untuk bantuan diberikan kepada pekebun-pekebun bagi menghadapi cuaca panas ini kami akan mempertimbangkan langkah yang sesuai,” katanya ketika dihubungi Utusan Malaysia hari ini.
Semalam, Jabatan Meteorologi Malaysia (MetMalaysia) mengeluarkan status cuaca panas tahap satu (berjaga-jaga) bagi kawasan Padang Terap di Kedah dan Jempol di Negeri Sembilan.
Dua kawasan berkenaan mencatatkan gelombang haba tahap kuning setakat petang 4.20 petang semalam. Tahap kuning itu merujuk kepada suhu maksimum harian melebihi 35 hingga 37 darjah celsius untuk sekurang-kurangnya tiga hari berturut-turut.

Sementara itu, Raja Norazli berkata, susulan keadaan cuaca tersebut, pihaknya juga menasihatkan orang ramai agar sentiasa berwaspada dan mengamalkan langkah-langkah pencegahan dengan sewajarnya. – KOSMO! ONLINE


Tol percuma pada musim perayaan tidak selesaikan kesesakan
Oleh MOHD. HUSNI MOHD. NOOR

2 Mei 2023, 7:58 pm
PUTRAJAYA – Pemberian tol percuma terutama pada musim perayaan dilihat tidak mampu menyelesaikan masalah kesesakan jalan raya.
Timbalan Perdana Menteri, Datuk Seri Dr. Ahmad Zahid Hamidi berkata, pemberian tol itu tidak mampu menyelesaikan masalah kerana kesesakan tetap berlaku.
“Ketika perayaan Aidilfitri baru-baru ini, kerajaan putuskan tol percuma diberikan kepada kenderaan dan ini tidak menyelesaikan masalah kesesakan, malah kita lihat ia berlaku.
“Oleh demikian tentu ada beberapa kaedah penyelesaian kepada masalah itu,” katanya pada sidang akhbar selepas mengerusikan Mesyuarat Jawatankuasa Kabinet Mengenai Kesesakan Jalan Raya di sini hari ini.
Katanya, kerajaan mengakui kesesakan jalan bukan hanya berlaku di sekitar Lembah Klang sebaliknya turut berlaku setiap musim perayaan.
Pada 18 April lalu, Perdana Menteri, Datuk Seri Anwar Ibrahim mengumumkan tol percuma Rahmah kepada semua kelas kenderaan sempena sambutan Hari Raya Aidilfitri.

Anwar dilaporkan berkata, tol percuma itu melibatkan 33 buah lebuh raya bagi semua kelas kenderaan bermula dari 19 hingga 21 April lalu termasuk 24 April. – KOSMO! ONLINE


Dua termasuk kakitangan RTM maut kemalangan tiga kenderaan
Oleh ABDUL RASHID ABDUL RAHMAN

2 Mei 2023, 7:56 pm
LIPIS – Dua lelaki termasuk seorang kakitangan Radio Televisyen Malaysia (RTM) maut dalam kejadian kemalangan melibatkan tiga buah kenderaan di Kilometer 18 Jalan Lipis-Benta di sini hari ini.
Kejadian kemalangan kira-kira pukul 1.40 petang itu melibatkan tiga buah kenderaan iaitu kenderaan pelbagai guna (MPV) jenis Toyota Wish, pacuan empat roda jenis Toyota Hilux dan lori.
Mangsa yang maut dalam kejadian itu ialah pemandu MPV Mohd Zubairi Abdullah,47, yang merupakan Ketua Unit Saluran Berita RTM dan pemandu lori Chang Kai Meng,58.
Ketua Polis Daerah Lipis, Superintendan Azli Mohd Noor berkata, semasa kejadian pemandu MPV bersama lima penumpang dalam perjalanan pulang ke Kuala Lumpur dari arah Lipis ke Benta.
“Apabila sampai di tempat kejadian MPV itu dipercayai terbabas dan masuk ke laluan bertentangan lalu merempuh lori dari arah bertentangan sebelum sebuah pacuan empat roda merempuh lori dari arah belakang.
“Akibat kemalangan pemandu MPV dan lori disahkan meninggal dunia di tempat kejadian manakala lima penumpang MPV dan seorang kelindan lori mengalami kecederaan,”katanya di sini hari ini.

Menurut Azli mayat mangsa dibawa ke Hospital Lipis untuk bedah siasat dan mangsa yang cedera dirawat di hospital sama.
Dalam pada itu katanya, kes itu disiasat mengikut Seksyen 41(1) Akta Pengangkutan Jalan 1987 dan siasatan giat dilakukan.
Katanya berdasarkan siasatan awal mendapati lokasi kejadian adalah jalan lurus dan semasa kejadian cuaca baik dan permukaan jalan adalah kering. – KOSMO! ONLINE


Kos besarkan anak di China kedua termahal
Oleh KOSMO!

2 Mei 2023, 8:00 pm
BEIJING – Satu kajian mendedahkan bahawa kos membesarkan anak di China adalah kedua paling mahal di dunia selepas Korea Selatan, lapor laman berita Wion News semalam.
Laporan yang dipetik akhbar South China Morning Post (SCMP) itu menggesa agar lebih banyak sokongan diberikan kepada institusi keluarga dalam menghadapi kadar kelahiran semakin rendah susulan Dasar Satu Anak yang sudah dimansuhkan di China.
Kajian oleh Institut Penyelidikan Penduduk YuWa itu menyatakan, kos membesarkan seorang anak sehingga berusia 18 tahun di Korea Selatan adalah 7.79 kali ganda berbanding keluaran dalam negara kasar (KDNK) perkapitanya.
Kos membesarkan anak di China pula ialah 6.9 peratus berbanding KDNK perkapita. Kadar di Jerman adalah 3.64 kali ganda, manakala Australia dan Perancis masing-masing mencatatkan 2.08 dan 2.24 berbanding KDNK perkapita.
Ini bermakna kos membesarkan anak di China adalah dua kali ganda berbanding di Jerman dan tiga kali ganda lebih tinggi daripada Australia dan Perancis.
“Kos membesarkan anak adalah salah satu faktor penting yang mempengaruhi ketersediaan keluarga dalam usia mengandung untuk melahirkan anak.

“Bagi menyelesaikannya, dasar untuk mengurangkan kos membesarkan anak bagi keluarga dalam usia mengandung perlu diperkenalkan di peringkat kebangsaan.
“Antara langkah khusus termasuk subsidi tunai dan cukai, subsidi pembelian rumah, membina lebih banyak taska, menyediakan cuti bersalin setara jantina, memperkenalkan pengasuh asing, mempromosikan gaya kerja  fleksibel, menjamin hak reproduktif wanita bujang dan memperbaharui ujian masuk kolej dan sistem sekolah,” kata laporan itu.
Suruhanjaya Kesihatan dan Perancang Keluarga Kebangsaan China berkata pada 2017 bahawa 77.4 peratus wanita dalam usia subur menghadapi ‘beban ekonomi berat’ dan merasakan mereka tidak sepatutnya mempunyai lebih ramai anak.
Menurut laporan YuWa, sepasang suami isteri terpaksa membelanjakan purata 485,000 yuan (RM312,943) semasa membesarkan anak sejak lahir hingga berumur 17 tahun.
Kos untuk membesarkan anak sehingga tamat pengajian kolej adalah kira-kira 627,000 yuan (RM404,659) – Agensi


Pengantin lelaki ketawa lihat isteri jatuh depan tetamu
Oleh KOSMO!

2 Mei 2023, 7:00 pm
HANOI – Seorang pengantin lelaki di Vietnam menjadi sasaran  kecaman kerana mentertawakan pengantin perempuan yang terjatuh di hadapan tetamu semasa majlis perkahwinan mereka, lapor laman berita Thaiger hari ini.
Dia juga langsung tidak menghulurkan bantuan.
Dalam video tular itu, pengantin perempuan yang memakai gaun kembang dilihat berjalan menuju ke atas pentas.
Dia secara tidak sengaja terpijak gaun lantas terjatuh ke atas lantai.
Pengantin lelaki  dilihat hanya ketawa dan langsung tidak membantu isterinya untuk bangkit.
“Ia bukan masalah saya,” katanya sambil ketawa,  membuatkan tetamu jemputan kelihatan keliru.

Video tersebut menerima pelbagai komen netizen dengan ramai meramalkan rumah tangga mereka tidak akan bahagia.
“Melihat insiden ini sudah cukup untuk meramalkan keadaan perkahwinan mereka selepas ini,” kata seorang pengguna media sosial.
Sebilangan netizen pula menganggap ketawa pengantin lelaki itu berlaku spontan untuk menghadapi situasi tidak dijangka dan memalukan. – Agensi


Rugi RM26,877 terperdaya sindiket pelaburan tidak wujud
Oleh TENGKU DANISH BAHRI TENGKU YUSOFF

2 Mei 2023, 7:11 pm
KUALA NERUS – Hajat seorang lelaki mahu meraih keuntungan berganda menerusi pelaburan dalam talian berakhir dengan dia kerugian RM26,877 akibat terperdaya dengan sindiket penipuan tersebut.
Ketua Polis Daerah Kuala Terengganu, Asisten Komisioner Abdul Rahim Md. Din berkata, mangsa berusia 53 tahun pada mulanya ternampak iklan pelaburan tersebut di dalam Facebook pada 1 Syawal, 22 April lalu.
“Dia yang tertarik dengan tawaran pelaburan lumayan terbabit telah menghubungi seorang wanita disyaki ahli sindiket penipuan berkenaan.
“Wanita tersebut kemudiannya telah meminta mangsa membuat pembayaran berjumlah keseluruhan RM6,246 dalam dua transaksi kononnya sebagai deposit membuka dan mengaktifkan akaun pelaburan berkenaan,” katanya di sini hari ini.
Abdul Rahim berkata, kakitangan swasta tersebut kemudiannya terus mengikut arahan suspek agar membayar lagi RM6,331 kononnya sebagai caj cukai kastam pada Jumaat lalu.
Tambah beliau, mangsa turut membayar caj tambahan lain kononnya bagi lantikan peguam dan kelulusan permohonan pelaburan.

“Dia hanya menyedari tertipu dengan sindiket pelaburan tidak wujud tersebut telah menyerahkan hampir RM30,000 sebelum membuat aduan kepada pihak polis pada semalam.
“Kes disiasat mengikut Seksyen 402 Kanun Keseksaan. Orang ramai dinasihatkan berhati-hati dengan iklan pelaburan online agar tidak menjadi mangsa penipuan pelaburan yang tidak wujud,” katanya. – KOSMO! ONLINE


Tiga lelaki cedera kemalangan tiga kenderaan
Oleh NUR SYAZWANA MANSOR

2 Mei 2023, 7:00 pm
SUNGAI PETANI – Tiga lelaki cedera dalam kemalangan membabitkan dua buah lori dan sebuah kereta di Kilometer 8 Jalan Sungai Petani-Kuala Ketil, di sini hari ini.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku kira-kira pukul 3 petang dalam keadaan hujan lebat dan jalan licin.
Kata beliau, kemalangan berlaku apabila sebuah lori jenis Hino dengan muatan batu dipandu seorang lelaki berusia 49 tahun dari arah Kuala Ketil ke Jalan Bandar Puteri Jaya hilang kawalan lalu masuk ke laluan bertentangan.
“Lori tersebut kemudian bertembung dengan sebuah lori jenis Scannia dipandu lelaki berusia  23 tahun dan sebuah kereta Perodua Axia dipandu lelaki berusia 27 tahun.
“Impak perlanggaran yang kuat menyebabkan ketiga-tiga pemandu kenderaan terlibat mengalami kecederaan di kepala dan dikejarkan ke Hospital Sultan Abdul Halim (HSAH) untuk rawatan,” ujarnya.
Tambahnya, kes disiasat mengikut Seksyen 43(1) Akta Pengangkutan Jalan 1987. – KOSMO! ONLINE


Hotel Jepun dikecam kacau minuman guna tangan
Oleh KOSMO!

2 Mei 2023, 7:30 pm
TOKYO – Sebuah hotel popular di Jepun membuat permohonan maaf terbuka selepas tindakan pekerjanya merendam tangan ke dalam minuman citrus menerima banyak kecaman, lapor laman berita Oddity Central semalam.
Hotel AWA Nishiizu di Numazu, wilayah Shizuoka, dikecam  kerana merisikokan kesihatan pelanggan dengan melanggar peraturan kebersihan.
Pada 23 April lalu, program televisyen tempatan, Beat Takeshi’s TV Tackle mendedahkan bahawa ramuan berwarna oren yang disimpan di dalam balang plastik di kafe hotel tersebut sebenarnya sirap diperbuat daripada limau mandarin yang diperah serta gula.
Namun, rahsia  bahan tersebut adalah proses penapaian yang menggunakan bakteria daripada tangan manusia.
Menurut seorang kakitangan yang ditemu ramah, sirap tersebut ditapai dengan bantuan bakteria yang hidup pada tangan manusia, justeru, mereka menggunakan tangan kosong untuk mengacau air tersebut.
Seorang kakitangan lain kemudian menjelaskan bahawa sirap tersebut biasanya dicampur dengan air dan soda untuk menghasilkan ‘minuman kesihatan’. Ia biasanya diminum kira-kira 15 minit sebelum mandi untuk mendapatkan kesan detoks.

“Terdapat Staphylococcus aureus dan bakteria lain yang biasanya hidup pada tangan kita, ia boleh menyebabkan keracunan makanan,” kata seorang pengguna Twitter.
Selepas insiden itu menjadi kontroversi, pengendali Hotel AWA Nishiizu membuat permohonan maaf dan memberitahu bahawa minuman tersebut tidak lagi dihidangkan di hotel tersebut. – Agensi


Lebih banyak laluan kontra diwujudkan atasi kesesakan di Lembah Klang
Oleh MOHD. HUSNI MOHD. NOOR

2 Mei 2023, 6:35 pm
PUTRAJAYA – Lebih banyak laluan kontra akan diwujudkan bagi mengatasi isu kesesakan lalu lintas di Lembah Klang terutama pada waktu puncak.
Perkara itu diputuskan pada mesyuarat pertama Jawatankuasa Kabinet Mengenai Kesesakan Jalan Raya (JKMKJR) yang dipengerusikan Timbalan Perdana Menteri, Datuk Seri Dr. Ahmad Zahid Hamidi, di sini hari ini.
Ahmad Zahid berkata, JKMKJR akan meminta input berkaitan kesesakan jalan itu daripada pihak berkuasa tempatan (PBT) sebelum laluan kontra baharu itu diputuskan.
Beliau berkata, PBT berkenaan diberi masa dua minggu untuk memberi input berkaitan sebelum di bawa pada mesyuarat jawatankuasa teknikal JKMKJR untuk diputuskan.
“Ketika ini, beberala laluan kontra diperkenalkan terutama bagi laluan Kajang – Cheras – Putrajaya,” katanya pada sidang akhbar selepas mempengerusikan mesyuarat jawatankuasa itu, hari ini.
Katanya, jawatankuasa juga meminta PBT seperti Dewan Bandaraya Kuala Lumpur (DBKL), Majlis Bandaraya Petaling Jaya (MBPJ) dan Majlis Bandaraya Shah Alam (MBSA) supaya memberi input bagi mengatasi isu kesesakan lalu lintas memandangkan kesesakan kerap berlaku di kawasan itu.

Ahmad Zahid berkata, beliau juga mahu masalah kesesakan jalan yang berpunca daripada penutupan jalan dikurangkan dan diselesaikan dengan segera.
“Satu penyelarasan akan dilakukan segera terutama bagi laluan utama berdekatan kawasan pembinaan lebuh raya, bangunan atau lain-lain infrastruktur.
“Penutupan jalan ini hendaklah dikurangkan dan mesti dimaklumkan supaya ada kaedah penyuraian terhadap masalah lalu lintas,” katanya. – KOSMO! ONLINE


Pelajar kembali ke sekolah berpelitup muka
Oleh KOSMO!

2 Mei 2023, 6:50 pm
PETALING JAYA – Sebahagian pelajar kembali memulakan sesi persekolahan selepas cuti sempena Hari Raya Aidilfitri dengan berpelitup muka hari ini berikutan kebimbangan terhadap penularan varian baharu Covid-19 dikenali sebagai XBB.1.16 atau Arcturus.
Minggu lalu Kementerian Kesihatan (KKM) mengesyorkan pemakaian pelitup muka dilaksanakan semula di semua sekolah berikutan kebimbangan peningkatan kes Covid-19.
Demikian gelagat pelajar-pelajar yang sempat dirakam jurugambar Kosmo! ketika hadir ke sesi persekolahan hari ini:

MURID memakai pelitup muka pada hari pertama pembukaan semula sesi persekolahan ketika tinjauan di Sekolah kebangsaan Tanah Hitam, Chemor di Ipoh hari ini. – MUHAMAD NAZREEN SYAH MUSTHAFA

DUA pelajar perempuan selesa berpelitup muka ketika hadir ke Sekolah Kebangsaan Padang Mengkuang, Marang semalam. – PUQTRA HAIRRY

WASPADA. Ibu bapa membekalkan pelitup muka kepada anak-anak di Meru berikutan kebimbangan penularan varian baharu dikenali sebagai XBB.1.16 atau Arcturus. – SADDAM YUSOFF


Ibu bapa mengeluh beg sekolah berat 10 kilogram
Oleh KOSMO!

2 Mei 2023, 6:18 pm
TOKYO –  Masalah beg galas sekolah yang berat sekali lagi membebankan bahu murid apabila  tahun baharu persekolahan bermula  di Jepun, demikian menurut kaji selidik  yang didedahkan oleh portal berita The Mainichi.
Menurut tinjauan oleh sebuah syarikat di Tokyo, purata berat beg sekolah mengandungi buku teks dan barangan lain adalah lebih 4 kilogram, malah ada yang melaporkan berat beg sekolah melebihi 10 kilogram.
Hampir 30 peratus kanak-kanak yang ditinjau mendedahkan  bahawa mereka berasa sakit pada badan. Beberapa kerajaan tempatan telah lama menggesa berat beg sekolah dikurangkan dengan mengamalkan ‘okiben’  iaitu cara konvensional dengan meninggalkan buku teks di sekolah.
Bagaimanapun, ramai murid masih membawa pulang buku teks masing-masing.
Bagi seorang murid gred satu di Kobe, punggungnya disembunyikan oleh beg galas sekolah sambil ibunya mengulas sambil tersenyum masam dengan berkata: “Seolah-olah beg galas berjalan sendiri.”
Menurut tinjauan melibatkan murid gred satu hingga tiga oleh syarikat Footmark Corp. iaitu pengeluar pakaian renang sekolah,  purata berat beg galas sekolah dengan barang di dalamnya meningkat daripada 3.97 kilogram dalam tahun 2021 kepada 4.28 kilogram pada 2022.

Sesetengah keluarga di Jepun berkata,  beg galas anak mereka  boleh mencapai berat lebih 10 kilogram. – Agensi


Mesyuarat Pra Kabinet, Anwar menghadap Agong
Oleh KOSMO!

2 Mei 2023, 6:19 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Perdana Menteri Datuk Seri Anwar Ibrahim.
Istana Negara melalui satu kenyataan memaklumkan, pertemuan dua pemimpin utama negara itu adalah bagi mesyuarat Pra-Kabinet di Istana Negara.
“Mesyuarat Pra-Kabinet adalah antara aktiviti mingguan atau rutin utama Seri Paduka Baginda untuk berbincang dan bertukar pendapat bersama Perdana Menteri.
“Antara yang dibincangkan adalah berkenaan urusan dan isu-isu berkaitan kerajaan,” jelas kenyataan tersebut sebentar tadi. – KOSMO! ONLINE.


Kanak-kanak terperangkap lebih 30 minit dalam kereta
Oleh SHAMSUL KAMAL AMARUDIN

2 Mei 2023, 6:53 pm
LUMUT – Seorang wanita berdepan detik cemas apabila anak perempuannya berusia lima tahun terkunci lebih 30 minit di dalam kereta di Taman Samudera, Seri Manjung, dekat sini hari ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Perak, Mohamadul Ehsan Mohd. Zain berkata, pihaknya menerima panggilan kecemasan pada pukul 3.26 petang.
“Sepasukan anggota dari Balai Bomba dan Penyelamat (BBP) Seri Manjung diketuai Pegawai Bomba Kanan II Adde Noor Othman, bergegas ke lokasi kejadian,” katanya dalam kenyataannya di sini hari ini.
Menurutnya, sebaik tiba didapati seorang kanak-kanak perempuan berusia lima tahun terperangkap dalam kereta Perodua Viva yang berkunci.
Jelas beliau, pihaknya difahamkan kanak-kanak itu sedang tidur ketika ibunya memberhentikan kenderaan untuk pergi membeli barangan di sebuah kedai di situ sebelum menyedari pintu kenderaan itu terkunci dari dalam.
Beliau memaklumkan, kanak-kanak itu dipercayai sudah terperangkap kira-kira 20 minit dalam kereta itu sebelum pasukan bomba tiba di lokasi kejadian.

Terangnya lagi, anggota bomba menggunakan peralatan khas dan mengambil masa kira-kira 15 minit untuk membuka pintu kereta tersebut sebelum menyerahkan kanak-kanak tersebut kepada ibunya. – KOSMO! ONLINE


Remaja tunggang motosikal lagak ‘superman’ ditahan
Oleh ADNAN IBRAHIM

2 Mei 2023, 6:50 pm
KLUANG – Seorang remaja yang menunggang motosikal dengan melakukan aksi seperti ‘superman’ berjaya ditahan polis, tengah hari tadi.
Ketua Polis Daerah Kluang, Asisten Komisioner Bahrin Mohd. Noh berkata, remaja berkenaan yang berusia 17 tahun ditahan di rumahnya di Taman Kluang Barat dekat sini kira-kira pukul 12.40 tengah hari.
Katanya, sebelum itu pihaknya menerima kiriman video menunjukkan dua orang penunggang motosikal melakukan aksi dengan meluruskan kaki di atas motosikal ala ‘superman’ dipercayai di Jalan Lingkaran Tengah, Taman Kluang Perdana, Kluang.
“Berikutan itu, pihak polis telah pergi ke rumah remaja berkenaan dan mendapati motosikal yang digunakan ada di hadapan kediamannya.
“Hasil siasatan mendapati remaja berkenaan mengaku melakukan aksi dimaksudkan pada hari kejadian dan ditahan Seksyen 42 (1) APJ 1987,”katanya melalui kenyataan hari ini.
Menurut Bahrin lagi, remaja berkenaan telah menunggang motosikal secara bahaya kepada pengguna jalan raya pada 1 Mei 2023 di Jalan Lingkaran Tengah, Taman Kluang Perdana yang boleh membahayakan diri sendiri serta pengguna jalan raya yang lain.-KOSMO! ONLINE


Guru besar ditahan disyaki makan rasuah RM10,000
Oleh MOHAMAD FAIZAL HASHIM

2 Mei 2023, 6:55 pm
JOHOR BAHRU – Guru besar sebuah sekolah ditahan Suruhanjaya Pencegahan Rasuah Malaysia (SPRM) Cawangan Kluang bagi membantu siasatan kerana disyaki meminta dan menerima wang rasuah berjumlah lebih RM10,000.
Menurut sumber, suspek lelaki berusia 56 tahun itu ditahan di pejabat SPRM Cawangan Kluang kira-kira pada pukul 10.30 pagi tadi selepas hadir memberikan keterangan.
Difahamkan, suspek telah meminta dan menerima wang rasuah daripada seorang pengusaha kantin sekolah berkenaan sebagai dorongan untuk memudahkan urusan tuntutan Rancangan Makanan Tambahan (RMT) yang dilaksanakan sepanjang tahun lalu.
Sementara itu, Pengarah SPRM Johor, Datuk Azmi Alias ketika dihubungi mengesahkan penahanan terbabit dan berkata, kes disiasat di bawah Seksyen 17 (a) Akta SPRM 2009.
Suspek kemudian dilepaskan dengan jaminan SPRM. – KOSMO! ONLINE


Wanita maut terjatuh di celah lif, mayat ditemui 3 hari kemudian
Oleh KOSMO!

2 Mei 2023, 6:30 pm
JAKARTA – Seorang wanita warga Indonesia maut selepas terjatuh di celah antara lif dan lantai sebuah bangunan lapangan terbang ketika berjalan keluar, lapor laman berita Mothership kelmarin.
Tragedi yang dirakam sistem televisyen litar tertutup (CCTV) itu berlaku pada 24 April lalu di Lapangan Terbang Antarabangsa Kualanamu di Medan, Indonesia.
Mayat mangsa berjaya dikeluarkan pada 27 April lalu setelah ditemui di bawah lif.
Menerusi rakaman CCTV yang tular di media sosial, wanita bernama Asiyah Sinta Hasibuan dilihat memasuki sebuah lif dua pintu.
Asiyah dilihat panik ketika menekan tombol berkali-kali kerana pintu lif di hadapannya tidak terbuka. Dia tidak menyedari bahawa pintu di belakangnya yang terbuka.
Apabila pintu di hadapannya terbuka, Asiyah segera melangkah keluar namun terjatuh ke dalam celah antara lif dan lantai.

Mangsa dikatakan sedang dalam perjalanan pulang apabila menerima panggilan daripada anak saudaranya yang disekat oleh kakitangan lapangan terbang kerana masalah dokumen.
Dia bergegas kembali ke lapangan terbang sambil menelefon anak saudaranya di dalam lif.
Anak saudaranya berasa pelik kerana Asiyah tidak muncul dan gagal dihubungi. Dia kemudian memaklumkan perkara tersebut kepada kakitangan lapangan terbang.
Beberapa hari selepas itu, kakitangan lapangan terbang menghidu bau busuk di sekitar lif dan pasukan penyelenggaraan akhirnya menemui mayat mangsa.
Insiden itu dilaporkan kepada Polis Sumatera Utara dan pihak berkuasa lapangan terbang turut membantu dalam siasatan. – Agensi


Banglo Ramlee Bukit Bintang, Sungai Petani bakal dilancar Sabtu ini
Oleh KOSMO!

2 Mei 2023, 5:56 pm
PETALING JAYA – Plenitude Berhad (Plenitude) bakal  melancarkan  rumah contoh Ramlee Bukit Bintang pada majlis Rumah Terbuka Hari Raya Aidilfitri yang akan diadakan pada Sabtu ini.
Ramlee Bukit Bintang adalah projek perumahan banglo satu tingkat terbaru, milik
Plenitude di kawasan Bukit Bintang yang memiliki status pegangan bebas seluas 166 hektar di Sungai Petani, Kedah.
Pengerusi Bukan Eksekutif Bukan Bebas Plenitude, Elsie Chua berkata, projek tersebut  merangkumi tiga fasa yang mewakili sebanyak 96 unit keseluruhannya dengan Nilai Pembangunan Kasar (GDV) berjumlah RM 68 juta.
“Fasa satu dan fasa dua projek tersebut telahpun mencapai kadar penjualan sehingga  80 peratus,” katanya dalam kenyataan yang dikeluarkan di sini.

Menurut beliau, Ramlee Bukit Bintang menawarkan sebanyak 96 unit banglo satu tingkat yang dibina di atas tanah tinggi dengan menawarkan pemandangan bukit yang menghijau serta suasana yang sangat nyaman.
Kawasan perumahan Ramlee Bukit Bintang direka dengan satu akses masuk dan keluar,
memastikan keselamatan dan privasi penduduknya.

Sistem kabel bawah tanah membekalkan tenaga kepada lampu jalan, mengurangkan kekacauan visual dan meningkatkan daya tarikan estetik kawasan sekitar. -KOSMO!ONLINE


Cef selebriti tertarik hidangan air mani ikan
Oleh KOSMO!

2 Mei 2023, 6:09 pm
MADRID, SEPANYOL – Seorang cef selebriti dari Sepanyol berminat memperkenalkan hidangan unik dalam menu di restorannya yang menggunakan cairan  mani ikan sebagai ramuan, lapor akhbar New York Post semalam.
Dabiz Munoz  sebelum itu dijemput untuk mencuba hidangan tersebut yang dimasak oleh cef dari Jepun, Hiro Sato.
Hidangan dinamakan shirako itu amat digemari Munoz sehingga dia membuat keputusan untuk menjadikannya sebagai menu di restoran mewahnya, DiverXO, di Madrid.
Shirako merupakan sejenis hidangan menggunakan ikan buntal, sotong, ikan rahib dan ikan kod.
Cairan mani ikan diekstrak dengan cara mengasingkan kantung sperma dalam ikan jantan dan boleh berbeza dari segi warna, daripada putih hingga merah jambu.
Munoz memuat naik gambar hidangan unik itu di laman Instagram  baru-baru ini dan  menerima pelbagai komen daripada pengikutnya.

Bagi yang pernah mencuba hidangan tersebut, mereka menyifatkannya sebagai ‘aneh’, ‘lembut dan berkirm’ serta mempunyai ‘rasa seperti lautan’.
“Ia berasa hangat ketika dimakan selepas dipanggang. Agak sukar untuk saya menerima rasanya, namun tekstur makanan ini sukar untuk dilupakan,” kata seorang netizen.
“Saya tidak akan memakannya,” kata netizen lain. – Agensi


‘Saya bukan ahli, bagaimana jadi calon PN?’
Oleh ISKANDAR SHAH MOHAMED

2 Mei 2023, 5:49 pm
SHAH ALAM – Bekas Ahli Majlis Tertinggi UMNO, Tan Sri Noh Omar menafikan sekerasnya laporan bahawa beliau menjadi calon Perikatan Nasional (PN) pada Pilihan Raya Negeri (PRN) Selangor akan datang.
Tegas bekas Ahli Parlimen Tanjong Karang itu, wujud kekeliruan mengenai kenyataan beliau yang disalah tafsir beberapa portal berita tempatan.
“Saya ingin jelaskan bahawa untuk menjadi calon mana-mana parti, hanya pimpinan parti akan menentukan siapa yang layak menjadi calon.
“Sehingga kini, saya belum menjadi ahli mana-mana parti politik dalam PN. Maka, adalah tidak betul kalau mengatakan saya akan menjadi calon PRN  nanti,” katanya hari ini.
Kelmarin, media itu melaporkan Noh mengesahkan akan bertanding di Selangor di bawah tiket PN pada PRN Selangor.
Pada Januari lalu, MKT UMNO memutuskan menggantung keahlian Noh selama enam tahun, namun bekas Pengerusi Perhubungan UMNO Selangor itu meminta untuk dipecat.

Permintaan untuk dipecat itu dipersetujui olehnPresiden UMNO, Datuk Seri Dr. Ahmad Zahid Hamidi. – KOSMO!ONLINE


334,000 rakyat Sudan jadi pelarian di negara sendiri
Oleh KOSMO!

2 Mei 2023, 5:48 pm
GENEVA, Switzerland – Pertubuhan Bangsa-Bangsa Bersatu (PBB) menyatakan hari ini bahawa rayuan bantuan 2023 untuk Sudan kurang AS$1.5 bilion (RM6.6 bilion)  daripada sasaran  awal dan hanya dibayai sebanyak 14 peratus.
“Rayuan bersama AS$1.75 bilion untuk Sudan hanya 14 peratus dibiayai. Dalam erti kata lain kami berdepan kekurangan AS$1.5 bilion (RM7.8 bilion),” kata jurucakap kemanusiaan PBB, Jens Laerke dalam satu taklimat di Geneva.
Dalam pada itu, agensi migrasi PBB pula menyatakan, seramai 334,000 penduduk Sudan menjadi pelarian dalam negara sendiri akibat pertempuran antara angkatan tentera negara itu dan pasukan separa tentera,  RSF yang tercetus pada pertengahan April lalu.
Menurutnya lagi, lebih 100,000 orang telah meninggalkan Sudan dan berlindung di negara-negara lain. – AFP


Warga Palestin mogok lapar meninggal dunia dalam tahanan Israel
Oleh KOSMO!

2 Mei 2023, 5:25 pm
ARRABA, Wilayah Palestin – Seorang warga Palestin yang melakukan mogok lapar,   meninggal dunia semasa dalam tahanan Israel hari ini, hampir tiga bulan selepas dia ditahan kerana didakwa mempunyai hubungan dengan kumpulan Jihad Islam.
Kematian Khader Adnan segera dibalas dengan bedilan roket dari Gaza. Tentera Israel berkata, roket itu mengenai kawasan terbuka tanpa menyebabkan kematian atau kerosakan.
Perdana Menteri Palestin, Mohammad Shtayyeh menyifatkan kematian Khader yang ditangkap di Tebing Barat, sebagai pembunuhan yang disengajakan.
“Khader dibunuh apabila pembebasannya ditolak, dia dinafikan rawatan perubatan dan terus ditahan di sel penjara,” kata Mohammad Shtayyeh dalam satu kenyataan.
Perkhidmatan penjara Israel mengumumkan kematian seorang tahanan yang dikaitkan dengan Jihad Islam.
“Dia ditemui tidak sedarkan diri awal pagi ini dalam kurungannya,” kata perkhidmatan penjara dalam satu kenyataan.

Khaber, 45, merupakan warga Palestin pertama yang meninggal dunia akibat mogok lapar, demikian menurut Kelab Tahanan Palestin. – AFP


‘Pocong’ mengantuk naik MRT
Oleh NURUL IRDINA SUMALI

2 Mei 2023, 5:14 pm
PETALING JAYA – Gelagat seorang lelaki berpakaian seperti hantu bungkus atau pocong sedang menaiki Transit Aliran Massa (MRT) mencuit hati pengguna media sosial.
Menerusi video tersebut, kelihatan ‘pocong’ tersebut sedang duduk sambil tersengguk-sengguk kerana mengantuk.
Kejadian itu mengundang rasa lucu dan menyebabkan  seorang pengguna TikTok @xyzlvyou merakam kejadian berkenaan.
Menjengah ke ruangan komen, rata-rata terhibur dengan gelagat individu yang memakai kostum ‘pocong’ itu.
“Pocong ni mesti dah penat melompat kan,” komen Luvley Tacha.
“Sepatutnya tanya dekat dia (pocong), sentuh ‘gate’ macam mana? ke main melompat,” seloroh Wewe.

“Cuba kau pergi tanya ‘pocong’ tu, okey ke tak okey,” komen seorang pengguna TikTok yang dikenali sebagai Zul.
Video tersebut menjadi tular di aplikasi TikTok dengan tontonan sebanyak 35,000, 2,855 tanda suka dan 21 komen.


Warga emas simpan duit bawah tilam lebih RM30,000
Oleh KOSMO!

2 Mei 2023, 5:30 pm
JAKARTA – Seorang lelaki warga emas di Indonesia mengejutkan saudara-mara dan jiran apabila rahsia dia menyimpan wang di bawah tilam terbongkar, lapor laman berita Thaiger semalam.
Lelaki berusia 74 tahun itu menyimpan wang di bawah tilam selama beberapa tahun. Dia memberitahu mengenai wang itu selepas sakit teruk baru-baru ini.
Sebaik sahaja membuka tilam itu, ahli keluarganya menemui banyak wang kertas.
Lebih 20 orang kemudian bekerjasama untuk mengira wang kertas itu dengan jumlah keseluruhannya didapati melebihi 100 juta rupiah (RM30,319).
Wang-wang itu diikat menggunakan gelang getah, manakala beberapa keping wang dilihat mempunyai tanda kerosakan yang jelas.
Secara keseluruhan, kira-kira 10 juta rupiah (RM3,031) tidak layak untuk digunakan. Baki melebihi 100 juta rupiah (RM30,319) pula boleh disimpan di dalam bank.

Menurut keluarganya, wang itu dikumpul hasil titik peluh lelaki itu yang bekerja sebagai penternak itik.
Mereka merancang untuk menggunakan wang itu untuk mengubah suai rumah dan menampung perbelanjaan perubatan warga emas tersebut. – Agensi


Jasmin Hamid nafi suami umpama lembu dicucuk hidung
Oleh NUR AL-FAIRUZA SYARFA NOR SAIDI

2 Mei 2023, 5:20 pm
PETALING JAYA – Pelakon Jasmin Hamid meluahkan rasa kesal apabila ada sesetengah pihak yang menganggap dirinya sebagai seorang isteri queen control (terlalu mengawal suami).
Jasmin atau nama lengkapnya Jasmiah Abdul Hamid menegaskan, dia hidup bahagia melayari bahtera perkahwinan bersama suaminya, Nazmir Abdul Rahman dan apa yang dilakukannya lebih kepada menguruskan kehidupan bersama.
“Saya geram sebab ada yang kata suami saya umpama lembu dicucuk hidung, hidup di bawah telunjuk saya sehingga lupakan tanggungjawab sebagai anak lelaki.
“Alhamdulillah, saya masih bahagia dengan suami setakat ini walaupun ada yang tidak suka.
“Saya tidak pernah kawal suami. Cuma menguruskan kehidupan harian dan keperluannya. Urus dan kawal adalah dua perkara yang berbeza,” kongsinya menerusi Instagram.
Dalam pada itu, Jasmin tidak kisah menelan pahitnya tuduhan sebilangan orang asalkan dia dan suami tahu posisi mereka di mana sebenarnya.
“Semua yang busuk biar saya ambil, tidak mengapa. Yang penting Allah dan suami tahu apa saya lakukan untuk dia dan ibubapanya.
“Saya ingin suami saya jadi juara di dalam keluarganya. Berbakti kepada kedua orang tuanya hingga hujung nyawa dia,” jelasnya.

Pelakon filem Suamiku, Encik Perfect 10! itu memaklumkan, dia mendoakan yang baik-baik buat mereka yang bercakap buruk tentangnya dan suami tersayang.
“Lebih seronok, orang yang bercakap pasal tanggungjawab sendiri yang tidak menjalankan komitmen sebagai seorang anak lelaki.
“Awak ini umpama ketam ajar anak berjalanlah. Awak tidak tahu apa-apa berkenaan saya.
“Apa-apa pun saya tetap doa yang baik-baik untuk awak. Kejarlah dua pintu syurga yang ada dalam rumah awak sendiri sebelum terlambat. -KOSMO! ONLINE


Sedih barang mentah rosak disebabkan rumah ‘blackout’
Oleh NIK NUR IMAN WAHYU

2 Mei 2023, 5:17 pm
PETALING JAYA – Seorang wanita berkongsi rasa sedih apabila barang mentah yang disimpan di dalam peti sejuk rumahnya rosak kerana sumber elektrik terputus.
“Dugaan balik cuti selepas raya,” katanya.
Menerusi klip video yang dikongsi Lehashop123 di TikTok memaparkan keadaan peti sejuknya yang dipenuhi barangan makanan yang telah rosak.
Jelasnya, kejadian tersebut berlaku ketika mereka sekeluarga menyambut Hari Raya Aidilfitri di kampung.
“Allahuakhbar, tak tahu bila lagi ‘blackout’ sebab macam dah lama.
“Ada banyak stok dalam peti, masuk rumah memang bau kuat sangat. Buka peti menangis. Bukan satu, tapi tiga peti ais,” katanya.

Menjengah ke ruangan komen, rata-rata orang ramai berkongsi pengalaman serupa seperti Leha.
“Saya pernah jadi macam ini. Balik kampung sebulan sebab ‘husband outstation’. ‘Husband pulak pergi matikan suis utama. Terlupa katanya,” kata Nurul Fatiemah.
“Samalah saya, rumah ‘blackout’ masa cuti raya tapi dapat kesan sebab CCTV dah tak ‘connect’. Memang tawakal sajalah. Paling sayang susu-susu perahan anak semua kena buang,” ujar Kiah.
Perkongsian tersebut tular sehingga memperoleh lebih 200,000 tontonan dan 2,298 tanda suka. – KOSMO! ONLINE


Ab. Rauf terajui MAFA, ganti Nur Azmi
Oleh AMRAN MULUP

2 Mei 2023, 5:11 pm
MELAKA – Ketua Menteri Melaka, Datuk Seri Ab. Rauf Yusoh dilantik sebagai Presiden Persatuan Bola Sepak Melaka (MAFA) yang baharu menggantikan penyandang, Datuk Nur Azmi Ahmad berkuatkuasa serta merta.
Timbalan Presiden MAFA, Datuk Yusoff Mahadi berkata, keputusan sebulat suara itu diambil pada Mesyuarat Jawatankuasa Eksekutif MAFA di Wisma MAFA di sini, pagi semalam.
Menurutnya, mengikut Perlembagaan MAFA pelantikan Ketua Menteri yang baharu secara automatik akan menyandang jawatan Presiden MAFA.
“Pihak Jawatankuasa Eksekutif mengucapkan setinggi tahniah kepada Ab. Rauf yang akan menerajui MAFA demi mengembalikan kegemilangan bola sepak Melaka.
“Semoga dengan sentuhan Ketua Menteri yang baharu dilantik akan terus membawa bola sepak Melaka ke tahap yang lebih membanggakan demi meletakkan pasukan gah dalam sukan nombor satu dunia ini pada masa hadapan.
“Pihak Jawatankuasa Eksekutif MAFA turut merakamkan ucapan ribuan terima kasih kepada Nur Azmi yang memegang jawatan ini sejak Ogos tahun lalu, yang telah mencurah bakti kepada bola sepak Melaka,” katanya dalam kenyataan, hari ini.

Yusof yang juga Timbalan Presiden Persatuan Bola Sepak Malaysia (FAM) berkata, Nur Azmi telah berjaya menubuhkan Kelab Bola Sepak Melaka FC yang kini bersaing dalam Liga M3, di samping menganjurkan Kejohanan Bola Sepak Piala Tuan Yang Terutama (TYT) dan pembangunan akar umbi.
Jelasnya, segala jasa yang dicurahkan oleh bekas Presiden ketika menerima sokongan untuk memimpin persatuan itu berikutan pengunduran bekas Ketua Menteri, Datuk Seri Sulaiman Md. Ali ekoran kemelut Melaka United dan pihak pengurusan KenTeam pada saingan Liga Super musim lalu amat dihargai.
Skuad Sang Kancil ketika ini bersaing dalam Liga M3 selepas gagal menempatkan diri bagi saingan Liga Super ekoran pihak pengurusan Melaka United tidak menjelaskan tunggakan gaji, potongan Kumpulan Wang Simpanan Pekerja (KWSP) dan Lembaga Hasil Dalam Negeri (LHDN).


Tiga kru kapal tangki hilang diyakini masih hidup
Oleh KHAIRUL MOHD. ALI

2 Mei 2023, 5:40 pm
JOHOR BAHRU – Tiga kru kapal MT Pablo yang masih hilang selepas kapal berkenaan terbakar kira-kira 50 peratus dalam satu kejadian di kedudukan 37.5 batu nautika timur laut Tanjung Sedili, Kota Tinggi semalam dipercayai masih hidup.
Pemangku Ketua Pengarah Agensi Penguatkuasaan Maritim Malaysia (APMM) Laksamana Madya Maritim Datuk Saiful Lizan Ibrahim berkata, tiga kru itu terdiri daripada dua warganegara India iaitu Satyam Tripathi, 26; Dinesh Kumar Chauhan, 34, dan seorang warganegara Ukraine iaitu Sabit Shenderovsky, 37.
“Dalam kejadian yang dilaporkan berlaku pada pukul 3 petang semalam itu, terdapat seramai 28 kru di dalam kapal berkenaan, 25 daripadanya telah diselamatkan manakala tiga lagi masih dicari.
“Ada kemungkinan mereka masih terselamat jika dapat melarikan diri daripada kawasan kebakaran iaitu ruangan tengah kapal. Mungkin ada ruangan yang tertutup yang kedap udara menyebabkan kawasan itu tidak terjejas.
“Namun jumlah bekalan oksigen pula bergantung kepada saiz ruangan berkenaan, sekiranya saiz kecil mungkin boleh bertahan sehari, atau jika ruangan itu besar mungkin mereka boleh bertahan beberapa hari,” katanya dalam sidang akhbar yang diadakan di Ibu Pejabat APMM Johor, di sini hari ini.
Tambah Saiful Lizan, ketika ini, operasi mencari dan menyelamat (SAR) telah dijalankan melibatkan pelbagai aset laut dan udara beberapa agensi yang bekerjasama termasuklah Maritim Malaysia, Tentera Laut Diraja Malaysia, Jabatan Laut Johor serta Pelabuhan Johor.

“SAR yang dijalankan terbahagi kepada empat sektor antaranya kawasan pencarian menggunakan aset laut seluas 47.4 batu nautika dan aset udara dengan seluas 23.76 batu nautika.
“Selain itu, kita juga mendapatkan khidmat pasukan Hazmat bomba untuk memasuki kapal yang masih dipenuhi asap itu esok dalam usaha menjalankan SAR di atas kapal, memandangkan terdapat kemungkinan kru kapal hilang masih terperangkap di dalamnya.
“Ketika ini, punca kebakaran masih dalam siasatan kerana masih terlalu awal, namun kita bersyukur kerana tidak berlaku sebarang tumpahan minyak di lokasi, kerana ketika kejadian kapal tangki berkenaan tidak membawa muatan,” jelasnya.
Saiful Lizan turut memberitahu, kapal berkenaan mempunyai dokumen perjalanan lengkap dan sedang menanti kelulusan untuk memasuki Singapura dari China. – KOSMO! ONLINE


PKNS sasar RM1 bilion nilai pembangunan projek hartanah
Oleh ABDUL RAZAK IDRIS

2 Mei 2023, 5:44 pm
SHAH ALAM – Perbadanan Kemajuan Negeri Selangor (PKNS) menyasarkan projek perumahan dengan nilai pembangunan kasar berjumlah RM1 bilion tahun ini.
Menurut Timbalan Ketua Pegawai Eksekutif PKNS, Suhaimi Kasdon, projek perumahan tersebut melibatkan beberapa projek hartanah di Antara Gapi, Kota Puteri, PKNS Square dan Selangor Cyber Valley.
Katanya, selaras itu pihaknya melancarkan Program Discover PKNS bagi sasaran nilai jualan projek melibatkan pangsapuri, bangunan komersial dan lain-lain sebanyak RM600 juta.
“Tahun lepas kita mengadakan program Discover PKNS di dua lokasi dengan sasaran RM400 juta. Bagaimanapun, jumlah sasaran itu meningkat menerusi program di lima lokasi,” katanya pada sidang akhbar pelancaran Discover PKNS, hari ini.
Suhaimi menjelaskan, program Discover PKNS adalah platform untuk mendekati komuniti di pusat perbandaran PKNS menerusi pelbagai aktiviti berbentuk karnival dan hiburan selain mempromosikan produk-produk syarikat hartanah tersebut.
Katanya, siri Jelajah Discover PKNS merupakan siri jelajah ke pusat-pusat perbandaran bermula di Kota Puteri pada 6 dan 7 Mei yang mana projek kediaman Puteri Ariana akan dilancarkan.

“Lokasi kedua di Antara Gapi pada 24 dan 25 Jun, lokasi ketiga di Selangor Cyber Valley pada 29 dan 30 Julai ini. Ia juga akan diadakan di Kompleks PKNS Shah Alam pada 12 dan 13 Ogos dan berakhir di Pusat Konvensyen Shah Alam (SACC) pada 28 dan 29 Oktober depan,” katanya. – KOSMO!ONLINE


PRN: PH-UMNO P. Pinang sudah capai kata sepakat
Oleh SAFINA RAMLI

2 Mei 2023, 4:21 pm
GEORGE TOWN – Pakatan Harapan (PH) dan UMNO Pulau Pinang bersetuju untuk tidak bertembung sesama sendiri dalam Pilihan Raya Negeri (PRN) bagi memastikan kemenangan besar berpihak kepada calon masing-masing.
Pengerusi PH negeri, Chow Kon Yeow berkata, persetujuan yang dicapai itu merupakan hasil pertemuan yang berlangsung semalam antara enam wakil daripada PH dan enam wakil UMNO negeri.
“Petang semalam berlaku satu pertemuan bersejarah antara pemimpin PH dan UMNO Pulau Pinang kerana kita tidak pernah bertemu secara rasmi dan rundingan berlangsung selama satu jam dalam situasi yang aman.
“Kami telah mencapai satu persetujuan untuk kejayaan PRN akan datang di mana kami (PH dan UMNO) tidak akan bertembung sesama sendiri untuk memastikan kemenangan dalam PRN,” katanya dalam sidang akhbar di Pejabat Ketua Menteri di sini hari ini.
Pulau Pinang mempunyai 40 kerusi Dewan Undangan Negeri (DUN) dan pada pilihan raya umum 2018, PH telah memenangi 37 kerusi termasuk kerusi-kerusi DUN daripada calon Parti Pribumi Bersatu Malaysia (Bersatu) yang ketika itu masih menjadi sebahagian daripada PH.
BN menang dua kerusi DUN iaitu Sungai Dua dan Permatang Berangan manakala Pas mempunyai satu kerusi, Penaga.

Kon Yeow yang juga Ketua Menteri Pulau Pinang berkata, perbincangan semalam yang merupakan pusingan pertama perbincangan untuk PRN juga adalah berkisar kepada 15 kerusi Dewan Undangan Negeri (DUN) yang merupakan kerusi majoriti Melayu di negeri ini. – KOSMO! ONLINE


Suami menang saman isteri curang bersama teman wanita
Oleh KOSMO!

2 Mei 2023, 5:00 pm
TAIPEI – Seorang lelaki di Taiwan menerima pampasan 534,350 dolar Taiwan (RM77,385) daripada isterinya dan rakan sekerja wanita berkenaan selepas dia menemui gambar intim serta mesej perbualan mencurigakan oleh mereka, lapor laman berita Thaiger hari ini.
Menurut laman berita CTWANT,  lelaki yang identitinya tidak didedahkan itu menyaman pasangan tersebut kerana mengakibatkan dia mengalami  tekanan emosi. Si suami pada awalnya meminta ganti rugi 2.6 juta dolar Taiwan (RM376,532).
Berdasarkan dokumen mahkamah, pasangan suami isteri itu berkahwin pada November 2013 dan memiliki dua orang anak.
Bagaimanapun, lelaki itu kemudian mendapat tahu bahawa isterinya mempunyai hubungan sulit dengan seorang wanita yang juga rakan sekerjanya.
Beberapa gambar yang dikemukakan menunjukkan mereka bercuti bersama, berpegangan tangan dan berkucupan. Menurut lelaki berkenaan, semua tingkah laku mesra itu membuktikan isterinya telah melanggar hak perkahwinan mereka.
Dalam kenyataan pembelaan, si isteri mendakwa bahawa gambar-gambar itu dimuat turun daripada album dalam sistem penyimpanan ‘cloud’  tanpa pengetahuannya. Wanita itu juga menuduh suaminya mengakses komputer tabletnya tanpa kebenaran.

Wanita itu berkata, tindakan tersebut menunjukkan suaminya telah  melanggar hak privasi, menyebabkan bahan bukti itu tidak boleh digunakan di mahkamah.
Ujarnya lagi, rakannya itu hanya sekadar teman rapat di tempat kerja. Semua tingkah laku  mereka termasuk berpegangan tangan dan berkucup dilakukan dalam batas normal selain menegaskan bahawa mereka tiada hubungan seksual.
Selepas meneliti bukti-bukti yang dikemukakan, hakim memutuskan bahawa semua tindakan itu melampaui batasan  persahabatan normal.
Perbualan intim mereka seperti ‘suamiku, saya cintakan kamu,’ juga dilihat melebihi persahabatan sesama jantina.
Hakim  menolak hujah si isteri dan memerintahkan agar kedua-dua defendan membayar pampasan  534,350 dolar Taiwan (RM77,385) kepada plaintif. – Agensi


Sehari tak makan kafe tutup, pelajar mohon maaf salah faham
Oleh KOSMO!

2 Mei 2023, 4:31 pm
PETALING JAYA – Seorang penuntut yang sebelum ini tular susulan video menangis kerana sehari tidak makan gara-gara kafe tutup, memuat naik video terbaharu memohon maaf kepada pihak universitinya.
Pemuda itu memaklumkan berlaku salah faham dan pihak universiti sebenarnya menyediakan makanan kepada pelajar yang berdepan masalah.
“Dalam video ini, saya ingin minta maaf kepada pihak universiti sebab sebelum ini saya tersalah faham.
“Walaupun kafe tidak dibuka, tapi pihak universiti telah menyediakan makanan kepada pelajar yang ada masalah kewangan atau masalah untuk mendapatkan sumber makanan.
“Sebenarnya pihak universiti menyediakan makanan dan minuman kepada pelajar yang mempunyai masalah tersebut. Cuma saya tidak tahu tentang perkara itu.
“Maka di sini saya ingin minta maaf sekali lagi kepada pihak universiti kerana salah faham (yang timbul) sebelum ini,” katanya menerusi video yang dimuat naik hari ini.

Sebelum ini, Kosmo! melaporkan seorang pelajar universiti menangis meluahkan kesedihannya kerana sudah sehari tidak makan gara-gara kafe tutup.
Dia yang menggunakan akaun [email protected] mendakwa, pihak universiti meminta pelajar untuk melapor diri di kediaman masing-masing lebih awal dari tarikh sesi pengajian bermula, namun kemudahan di institusi tersebut masih belum beroperasi termasuklah kafe.
Selain itu, dia memberitahu, seorang pelajar senior membelikannya makanan yang dibungkus dari kedai luar kerana kasihan akan nasibnya yang masih tidak makan. – KOSMO! ONLINE